Ο Στρατιωτης ΤΗΣ Αγαπης & της συγχωρεσεως: Διαχρονική εσχατολογία ΙΕΡΟΘΕΟΣ ΒΛΑΧΟΣ\nΔιαχρονική εσχατολογία ΙΕΡΟΘΕΟΣ ΒΛΑΧΟΣ\nΑπό την αρχή του βιβλίου έχουμε δηλώσει ότι θα ασχοληθούμε ιδιαιτέρως με την ζωή του άνθρωπου μετά θάνατον. Παρακολουθήσαμε την ψυχή από την ώρα πού χωρίζεται από το σώμα, μέχρι την Δευτέρα Παρουσία του Χριστού, και την ζωή της μετά την μέλλουσα κρίση.\nΌλα αυτά τα θέματα περικλείονται στον όρο «εσχατολογία». Είναι γνωστόν ότι η εσχατολογία και όλα τα γεγονότα των εσχάτων απασχολούν πάρα πολύ τον άνθρωπο της εποχής μας. Μπορεί κανείς να ισχυρισθεί ότι εκτός από την υγειά αναζήτηση είναι μια σύγχρονη μόδα να αφήνουμε τα παρόντα και να ασχολούμαστε με τα μέλλοντα. Ίσως αυτό να είναι τεκμήριο μιας παρακμής. Πραγματικά, σε εποχές πού υπήρχε τρομερή απογοήτευση από διάφορα κοινωνικά γεγονότα, οι άνθρωποι στρέφονταν στα μέλλοντα και αναζητούσαν με αγωνία να πληροφορηθούν γι' αυτά. Συνήθως, όταν τα κοινωνικά και ανθρωποκεντρικά συστήματα είχαν στερεές δόσεις, οι άνθρωποι προσκολλώνταν σ' αυτά και δεν αναζητούσαν τα μέλλοντα.\nΑντίθετα, σε εποχές πού όλα κλονίζονταν, οι άνθρωποι έψαχναν να βρουν κάτι βαθύτερο. Έτσι και από πλευράς ανθρωπίνης αναπτύσσεται σήμερα η επιστήμη της μελλοντολογίας, η όποια εξετάζει, το μέλλον της γης και προσπαθεί να ερευνήσει τις μελλοντικές συνθήκες ζωής των ανθρώπων.\nΤο θέμα όμως είναι ότι γίνεται σήμερα μια τρομερή σύγχυση πάνω σε αυτήν την αναζήτηση. Πολλοί Χριστιανοί αναμειγνύουν την ορθόδοξη θεολογία περί εσχατολογίας με άλλες αιρετικές ερμηνείες της και ακόμη ασχολούνται με τρόπο πού θα το έκανε ένας οπαδός μιας άλλης θρησκείας ή ένας ουμανιστής. Περιπλέκονται τα θέματα, δεν τοποθετούνται στην πραγματική τους διάσταση, και γι' αυτό είναι ανάγκη να δούμε το θέμα της εσχατολογίας από ορθοδόξου πλευράς. Μόνον κατ' αυτόν τον τρόπο θα ξεφύγουμε τον πειρασμό να την αναμείξουμε με ξένα στοιχεία, τα όποια βλάπτουν την Αποκάλυψη.\nΌ όρος «διαχρονική εσχατολογία» δηλώνει ότι τα έσχατα στην Ορθόδοξη Παράδοση δεν είναι απλώς τα μέλλοντα, δεν συνδέονται, δηλαδή, αποκλειστικά με τον χρόνο, αλλά με τον τρόπο ζωής. Έτσι, η εσχατολογία ταυτόχρονα είναι παρελθόν, παρόν και μέλλον. Μιλώντας, λοιπόν, από ορθοδόξου πλευράς για εσχατολογία πρέπει να έχουμε πάντα υπ' όψη, ότι τα έσχατα, πού θα συμβούν στο μέλλον, είναι όπως τα αρχικά (τα πρώτα) και τα ενδιάμεσα.\nΌ όρος εσχατολογία δηλώνει τον λόγο περί των εσχάτων, το να μιλάμε, δηλαδή, για τα έσχατα. Όπως ο όρος Χριστολογία δηλώνει τον λόγο περί του Χριστού, και ο όρος Εκκλησιολογία δηλώνει τον λόγο περί της Εκκλησίας, το ίδιο συμβαίνει και με τον όρο εσχατολογία. Ή λέξη έσχατα χρησιμοποιείται με πολλές έννοιες. Κατ' αρχάς, βέβαια, υποδηλώνει τον τελευταίο και τα τελευταία, και αυτό εκλαμβάνεται από πλευράς τόπου, βαθμού (ανώτερος - κατώτερος), καταστάσεως, προσώπου, χρόνου. Έτσι, μπορούμε να μιλάμε για έσχατο τόπο, για κατώτερο άνθρωπο, για ταπεινό και πρόστυχο άνθρωπο, για τα γεγονότα πού θα συμβούν στο μέλλον1.\nΣτην Καινή Διαθήκη μπορούμε να συναντήσουμε την λέξη έσχατα να δηλώνει πολλά πράγματα κάθε φορά. Θα ήθελα να αναφέρω μερικά χαρακτηριστικά παραδείγματα. Ό Χριστός, μιλώντας για την δόξα των άγιων Αποστόλων, πού εγκατέλειψαν τα πάντα και Τον ακολούθησαν, είπε: «Πολλοί δε έσονται πρώτοι έσχατοι και έσχατοι πρώτοι» (Ματθ. ιθ', 30). Αυτό λέγεται από πλευράς αξίας. Οι Απόστολοι, πού εθεωρούντο τελευταίοι εν σχέσει με τους σοφούς και δυνατούς της εποχής τους, ανεδείχθησαν πρώτοι σε αξία. Με αυτήν την σημασία υπάρχουν πολλά χωρία στην Αγία Γραφή.\nΣε άλλη περίπτωση ο Χριστός, αναφερόμενος στην διαγωγή κατά τα δείπνα, έλεγε ότι πρέπει ο άνθρωπος να επιλέγει τον τελευταίο τόπο, ώστε, αν χρειασθεί, να τον αναδεικνύει ο οικοδεσπότης: «όταν κληθείς, πορευθείς ανάπεσον εις τον έσχατον τόπον, ίνα όταν έλθη ο κεκληκώς σε είπη σοι,φίλε, προσανάβηθι ανώτερον» (Λουκ. ιδ'. 10). Εδώ η λέξη έσχατος τίθεται κατ' αντιδιαστολή προς το ανώτερο, και σημαίνει τον κατώτερο τόπο. Δηλώνεται εκτός των άλλων και η ταπείνωση πού πρέπει να διακρίνει τους μαθητές του Χριστού. Γι' αυτό ο Κύριος συνιστούσε άλλου: «εί τις θέλει πρώτος είναι, έσται πάντων έσχατος και πάντων διάκονος» (Μάρκ. θ', 35).\nΉ λέξη έσχατος χρησιμοποιείται καί από γεωγραφικής πλευράς για να δήλωση το τελευταίο όριο του ορίζοντος ή της γης. Ό Χριστός ανήγγειλε στους μαθητές Του: «άλλα λήψεσθε δύναμιν επελθόντος του Αγίου Πνεύματος έφ' ημάς και έσεσθέ μοι μάρτυρες εν τε Ιερουσαλήμ και εν πάση τη Ιουδαία και Σαμαρεία και έως εσχάτου της γης» (Πράξ. α', 8), Με αυτόν τον λόγο ο Χριστός τους αναγγέλλει ότι θα λάβουν το Άγιον Πνεύμα και θα γίνουν μάρτυρες Του σε όλο τον κόσμο. Βέβαια ο όρος εσχατολογία χρησιμοποιείται κυρίως για να δηλώσει το τέλος του χρόνου. Και με αυτήν την σημασία υπάρχουν πολλά χωρία μέσα στην Καινή Διαθήκη. Γι' αυτό θα δούμε στην συνέχεια μερικά από αυτά, χωρίς να αναφέρουμε τα χωρία πού δηλώνουν και άλλες έννοιες της λέξεως έσχατα.\nΣε ομιλίες Του ο Χριστός συνδέει τα έσχατα με την ανάσταση των σωμάτων, και, φυσικά, με την Κρίση πού την ακολουθεί. Μιλώντας προς τους Ιουδαίους μεταξύ των άλλων έλεγε: «τούτο δε εστί το θέλημα του πέμψαντός με πατρός, ίνα πάν ό δέδωκέ μοι μη απολέσω εξ αυτοί, αλλά αναστήσω αυτό εν τη εσχάτη ημέρα» (Ίω. στ'. 39). Αυτή ήταν και η πεποίθηση των Ιουδαίων, γι' αυτό και η αδελφή του Λαζάρου Μάρθα, στην διαβεβαίωση του Χριστού «αναστήσεται ο αδελφός σου», απάντησε: «οίδα ότι αναστήσεται εν τη αναστάοει εν τη εσχάτη ήμερα» (Ίω. ια', 23-24). Και, όπως είπαμε προηγουμένως, η ανάσταση των νεκρών συνδέεται με την Κρίση πού θα ακολουθήσει. Γι' αυτό ο Χριστός έλεγε: «ο αθετών εμέ και μη λαμβάνων τα ρήματα μου, έχει τον κρίνοντα αυτόν ο λόγος ον ελάλησα εκείνος κρίνει αυτόν εν τη εσχάτη ήμερα» (Ίω. ιβ'. 48)\nΤα έσχατα αναφέρονται και στην περίοδο προ της Δευτέρας ελεύσεως του Χριστού για να κρίνει τους ανθρώπους, στο τέλος, δηλαδή, του χρόνου, όταν οι άνθρωποι θα σκληρυνθούν και το κακό θα φθάσει στην μεγαλύτερη έξαψη του. Γι' αυτό ο Απόστολος Παύλος διαβεβαιώνει τον μαθητή Του Τιμόθεο: «Τούτο δε γίνωσκε, ότι εν εσχάταις ημέραις ενστήσονται καιροί χαλεποί» (Β' Τιμ. γ', 1). Στην ίδια προοπτική ευρίσκεται και ο Απόστολος Πέτρος, όταν υπενθυμίζει την αλήθεια: «τούτο πρώτον γινώσκοντες, ότι ελεύσονται επ’ εσχάτων των ήμερων εμπαίκται, κατά τάς ιδίας επιθυμίας αυτών πορευόμενοι» (Β' Πέτρ. γ', 3).\nΕπομένως, ο όρος εσχατολογία χρησιμοποιείται για να δήλωση τους έσχατους καιρούς, το τέλος του χρόνου, τους καιρούς εκείνους πού θα εμφανισθεί ό Χρίστος για να κρινη τους ανθρώπους και όλα όσα θα ακολουθήσουν πρίν και μετά από αυτήν την εμφάνιση. Μπορούμε όμως να προσθέσουμε ότι ή εσχατολογία αναφέρεται και στην έξοδο της ψυχής από το σώμα, οπότε αρχίζει αμέσως η μερική κρίση των ανθρώπων. Από τα λίγα αυτά εισαγωγικά φαίνεται ότι δεν ειναι τόσο εύκολο να περιορίζουμε την εσχατολογία σε ένα μόνον διάστημα χρόνου, γιατί στην ορθόδοξη αντίληψη περί χρόνου, ζούμε την ενότητα του παρελθόντος, του παρόντος και του μέλλοντος, αφού στους άγιους, πού είναι τα πραγματικά μέλη της Εκκλησίας, τα παρελθόντα και τα μέλλοντα διώνονται ως παρόντα. Γι' αυτό μπορούμε να κάνουμε λόγο για διαχρονική εσχατολογία, αφού μάλιστα τα έσχατα είναι όπως τα πρώτα και τα ενδιάμεσα.\nΓια να δούμε καθαρότερα την ορθόδοξη διδασκαλία για την εσχατολογία, πρέπει να εξετάσουμε για λίγο το θέμα του χρόνου κατά την ορθόδοξη αντίληψη. Αυτό θα μας βοηθήση να δούμε με πληρότητα το σπουδαίο και κρίσιμο αυτό θέμα, το όποιο είναι και σύγχρονο. Άλλωστε, η επικεφαλίδα του κεφαλαίου αυτού είναι «διαχρονική εσχατολογία».\nΒέβαια, δεν πρόκειται να μελετήσουμε τον χρόνο από την επιστημονική του άποψη, αλλά από την εκκλησιαστική και, κυρίως, εν σχέσει με την αποκάλυψη του Θεού. Άλλωστε, και τα έσχατα τα μελετούμε πάντοτε σχετικά με την Δευτέρα έλευση του Χριστού και την μέλλουσα μακαριότητα.\nΣτην προ της ενανθρωπήσεως του Χριστού περίοδο, ό χρόνος μπορούμε να πούμε ότι ήταν γραμμικός, αφού οι Ιουδαίοι περίμεναν τον Μεσσία, για να τους άπαλλάξη από την δουλεία και την αμαρτία. Στην εκκλησιαστική όμως περίοδο, αφού ό Χριστός ήλθε, ενηνθρώπησε και έδωσε την δυνατότητα σε κάθε άνθρωπο να ζήσει την Βασιλεία του Θεού, δεν υφίσταται τόσο ό γραμμικός χρόνος, αλλά ό σταυρικός. Δεν οδηγούμαστε πλέον εμείς στην εύρεση της Βασιλείας του Θεού στο μέλλον, αλλά ό Χριστός και η Βασίλεια Του μετακινείται σε μας, δηλαδή έρχεται και μας συναντά σε κάθε χρονική στιγμή. Έτσι, την ζωή των εσχάτων μπορεί ό άνθρωπος να την ζει σε κάθε χρονική στιγμή.\nΑν δε σκεφθούμε ότι με την ενανθρώπηση Του ό Χριστός επανέφερε τον Αδάμ στον Παράδεισο, και, φυσικά, τον άνέβασε στο ΰψος εκείνο στο οποίο θα έφθανε, αν δεν άμάρτανε, τότε μπορούμε να διαπιστώσουμε ότι τα παρελθόντα και τα έσχατα βιώνονται στο παρόν, και έτσι ζούμε τον λεγόμενο λειτουργικό χρόνο. Ό χρόνος περιχωρείται από την αιωνιότητα.\nΤο ότι η ενανθρώπηση του Χριστού έφερε τα έσχατα στην Ιστορία και τον χρόνο, φαίνεται από πολλά χωρία της Αγίας Γραφής, θα ήθελα να μνημονεύσω τα βασικότερα.\nΌ Απόστολος Παύλος, αναφερόμενος στον τρόπο με τον όποιο ό Θεός αποκάλυψε τον εαυτό Του, γράφει: «Πολυμερώς και πολυτρόπως πάλαι ό Θεός λαλήσας τοις πατράσιν εν τοις προφήταις, έπ' εσχάτου των ημερών τούτων ελάλησεν ημίν εν υιώ» (Έβρ. α', 1). Με αυτόν τον λόγο φαίνεται ότι οι έσχατες ημέρες είναι οι ήμερες της παρουσίας του Χριστού. Με την είσοδο του Χριστού στον κόσμο άρχισε η Βασιλεία του Θεού.\nΌ Απόστολος Πέτρος, αναφερόμενος στην λύτρωση πού επετεύχθη με την ενανθρώπηση του Χριστού, γράφει: «ειδότες ότι ου φθαρτοίς, αργυρίω ή χρυσίω, ελυτρώθητε εκ της ματαίας υμών αναστροφής πατροπαραδότου, αλλά τιμίω αίματι ως αμνού αμώμου και ασπίλου Χριστού, προεγνωσμένου μεν προ καταβολής κόσμου, φανερωθέντος δε έπ' εσχάτων των χρόνων δι' υμάς» (Α' Πέτρ. α', 18-20). Ή έλευση του Χριστού για την σωτηρία του ανθρωπίνου γένους προγνώστηκε προ καταβολής κόσμου, άλλα τελικά πραγματοποιήθηκε στούς έσχατους χρόνους. Οι άγιοι Απόστολοι πού αξιώθηκαν της μεγάλης Αποκαλύψεως, εισήλθαν στην ζωή των εσχάτων χρόνων. Τα τέλη των αιώνων στην Αγία Γραφή δεν αναφέρονται μόνον στό τέλος του χρόνου, αλλά και στην ενανθρώπηση του Χριστού, αφού μας δίνει την δυνατότητα να ζήσουμε την ζωή των εσχάτων. Κάνοντας λόγο ό Απόστολος Παύλος για τους πειρασμούς των Ιουδαίων στην Παλαιά Διαθήκη γράφει: «ταύτα δε πάντα τύποι συνέβαινον εκείνοις, εγράφη δε προς νουθεσιαν ημών, εις ους τα τέλη των αιώνων κατήντησεν» (Α' Κορ. ι'. 11).\nΉ βίωση των εσχάτων αναφέρεται και στην συζήτηση του Χριστού με την Μάρθα, την αδελφή του Λαζάρου, πού μνημονεύσαμε προ ολίγου. Ό Χριστός την διαβεβαιώνει ότι θα αναστηθεί ό αδελφός της Λάζαρος. Εκείνη άπαντα οτι γνωρίζει καλά ότι θα αναστηθεί στην εσχάτη ήμερα. Τότε ό Χριστός λέγει: «εγώ ειμί η ανάστασις και η ζωή, ό πιστεύων εις έμέ, καν αποθάνη ζήσεται· και πάς ό ζών και πιστεύων εις εμέ ου μη αποθάνη εις τον αιώνα», και υστέρα από λίγο ανέστησε τον Λάζαρο (Ίω. ια', 23 κ.έ.).\nΑυτή η συνομιλία και το θαύμα πού ακολούθησε είναι εκφραστικά. Δείχνουν ότι Αυτός είναι η ανάσταση και η ζωή, και, επομένως, με την έλευση Του στον κόσμο έφερε και την ανάσταση και την ζωή. Την ανάσταση του Λαζάρου πρέπει να την δούμε σε αυτήν την προοπτική. Ό Χριστός δεν άνέστησε τον Λάζαρο απλώς από φιλάνθρωπο αισθήματα, αλλά γιατί ήθελε να φανέρωση ότι είναι προοίμιο της αναστάσεως των ανθρώπων, ότι Αυτός ο ίδιος είναι η ανάσταση, ότι με την εναθρώπησή Του καταργείται ό θάνατος και, επομένως, με την ενανθρώπηση Του, ήλθε στον κόσμο η Βασιλεία των Ουρανών. Έτσι, η Βασιλεία του Θεού δεν είναι η πέραν του χρόνου ζωή, αλλά ξ βίωση του Θεού από αυτήν εδώ την ζωή.\nΜέσα στα πλαίσια αυτά τίθεται και ό χρόνος, καθώς επίσης και ή βίωση των εσχάτων και στην ορθόδοξη υμνογραφία. Σε ένα άναστάσιμο τροπάριο -ψάλλουμε: «Ό εκ Θεού Πατρός Λόγος, προ των αιώνων γεννηθείς, έπ' έσχατων δε των χρόνων, ό αυτός εκ της απειρογάμου σαρκωθείς, βουλήσει σταύρωσιν θανάτου υπέμεινε, και τον πάλαι νεκρωθέντα άνθρωπον έσωσε, δια της εαυτού Αναστάσεως»2.\nΈτσι, στην Καινή Διαθήκη η Βασιλεία του Θεού δεν είναι μόνον μια εσχατολογική προσδοκία, αλλά ελθούσα πραγματικότητα. Ό άγιος Γρηγόριος ό Παλαμάς, αναλύοντας αυτήν την αλήθεια, λέγει ότι στην Αγία Γραφή φαίνεται ότι η βίωση της Βασιλείας του Θεού γίνεται κατά τρεις τρόπους. Ό πρώτος τρόπος είναι ότι η Βασιλεία του Θεού έρχεται, και γι' αυτό απαιτείται μετάνοια, όπως κήρυττε ό Τίμιος Πρόδρομος και ό Χριστός. Ό δεύτερος τρόπος, ότι η Βασιλεία του Θεού ήλθε, και μάλιστα «εντός υμών εστίν» (Λουκ. ιζ', 21) και ό τρίτος τρόπος, ότι η Βασιλεία του Θεού θα έλθει σε όλη της την πληρότητα και δόξα. Βασιλεία του Θεού είναι Αυτός ο Ίδιος ό Χριστός και η θέα της άκτίστου Χάριτος. Λέγει ο άγιος Γρηγόριος ο Παλαμάς: «μετανοείτε, ήγγικε γαρ η Βασιλεία των Ουρανών,Και ουκ ήγγισε μόνον, ... αλλά και μετ' ου πολύ περιφανέστερον παραγένεται,» Έπεί τοίνυν ή βασιλεία του Θεού και ήγγικε και εν ήμιν εστί, και μετ' ου πολύ παραγίνεται, ποιήοωμεν δια των της μετανοίας έργων εαυτούς αυτής άξίους»3.\nΓια όλους αυτούς τους λόγους, και διότι ήλθε η Βασιλεία του Θεού, και διότι πρόκειται να έλθει στο τέλος του χρόνου, χωρίς να γνωρίζουμε πότε θα είναι, γι' αυτό κάθε χρονική στιγμή «εσχάτη ώρα εστί» (Α' Ίω, β', 18), κατά τον λόγο του Ευαγγελιστού Ιωάννου. Επομένως, ό χρόνος στην ορθόδοξη αντίληψη δεν είναι γραμμικός με την έννοια ότι δεν περιμένουμε την Βασιλεία του Θεού στο μέλλον, δεν είναι ακόμη κυκλικός με την πλατωνική έννοια, ότι είναι άναρχος και ατελεύτητος, αλλά μπορούμε να πούμε ότι είναι σταυρικός. Δηλαδή, καιτοι οδηγούμαστε προς την μετά\nτον θάνατο ζωή, στα μελλοντικά αγαθά, εν τούτοις αυτά τα μελλοντικά αγαθά μπορούμε να τα ζήσουμε από αυτήν ακόμη την ζωή. Άρα, ό χρόνος στην ορθόδοξη αντίληψη δεν λειτουργεί τόσο ως παρελθόν, παρόν και μέλλον, αλλά ως συμπεπυκνωμένος, σωτηριώδης και λειτουργικός χρόνος. Αυτό σημαίνει πρωτίστως ότι τα έσχατα στην Ορθόδοξη Παράδοση δεν είναι η ζωή μετά τον θάνατο και μετά την Δευτέρα έλευση του Χριστού, δεν είναι η ζωή του μέλλοντος αιώνος, αλλά η κοινωνία και ενότητα με τον Χριστό, πού γίνεται και από αυτήν ακόμη την ζωή. Μια εσχατολογία αποδεσμευμένη από το παρελθόν και το παρόν δεν είναι ορθόδοξη, είναι διαστρέβλωση της περί των εσχάτων διδασκαλίας της Εκκλησίας.\nΜιλώντας για έσχατα, όπως έγινε φανερό, εννοούμε κυρίως τα όσα θα ακολουθήσουν στην μετά τον θάνατο ζωή και στην προ και μετά την Δευτέρα έλευση και Παρουσία του Χριστού στον κόσμο για να κρίνει τους ανθρώπους. Όμως, στην Ορθόδοξη ερμηνευτική παράδοση, όπως θα δούμε στην συνέχεια δεν ζούμε τα έσχατα σαν μια μελλοντική προσδοκία, αλλά σαν παρούσα πραγματικότητα. Τα έσχατα, λοιπόν, είναι τρισδιάστατα, ανήκουν στο παρελθόν, το παρόν και το μέλλον, στους αγίους ανθρώπους. Αυτό θα το εξετάσουμε αναλυτικότερα στά επόμενα.\nΣε όλη την Βιβλικοπατερική Παράδοση καθίσταται σαφές ότι η Βασιλεία του Θεού δεν είναι μια εγκοσμιοκρατική κτιστή πραγματικότητα, αλλά η όραση του άκτίστου Φωτός. Επειδή δε η όραση του ακτίστου Φωτός είναι η θέωση του ανθρώπου και ένωση του με τον Θεό, γι' αυτό η Βασιλεία του Θεού είναι μέθεξη της δόξης του Θεού. Έτσι, η δόξα του Θεού θα είναι κοινή στον Χριστό και τους θεουμένους αγίους, με την διαφορά, όμως, ότι ο Χριστός, επειδή είναι Θεός, είναι πηγή της ακτίστου δόξης και βασιλείας, ενώ οι άγιοι θα είναι κατά Χάριν μέτοχοι της. Ό άγιος Ισαάκ ο Σύρος θα υπογράμμιση: «Την βασιλείαν των ουρανών θεωρίαν πνευματικήν λέγουσιν, ότι εστί»4.\nΌ Χριστός στην επί του Όρους ομιλία Του μακάρισε τους ταπεινούς και τους πραείς λέγοντας: «Μακάριοι οι πτωχοί τω πνεύματι, ότι αυτών εστίν η Βασιλεία των Ουρανών», καθώς επίσης «μακάριοι οι πραείς ότι αυτοί κληρονομήσουσι την γήν» (Ματθ. ε', 3-5).\nΑναλύοντας αυτό το χωρίο, ο ησυχαστής άγιος Γρηγόριος Σιναΐτης, και ιδιαιτέρως τι είναι η Βασιλεία του Θεού, λέγει ότι «γη πραέων» είναι η Βασιλεία των Ουρανών. Και επεξηγεί ότι Βασιλεία των Ουρανών είναι η θεανδρική κατάσταση του Χριστού, στην οποία έχουμε φθάσει ή φθάνουμε λαμβάνοντας την κατά Χάρη γέννηση της υιοθεσίας και την ανακαίνιση δια της αναστάσεως. Ακόμη, γη αγία είναι «η θεωθείσα φύσις», η οποία έφθασε στην θέωση ή απλώς στην κάθαρση. Επί πλέον γη αγία είναι η θεία γαλήνη, πού είναι η ειρήνη πάνω από κάθε αντίληψη και κατανόηση του νου5. Επομένως, ή Βασιλεία του Θεού είναι η μέθεξη της Χάριτος του Θεού από τους θεουμένους άγιους.\nΒέβαια, είναι γνωστόν ότι θα υπάρχουν διάφορες καταστάσεις των ανθρώπων ανάλογα με τον βαθμό της θεώσεώς τους. Ό άγιος Γρηγόριος ο Σιναΐτης και στο σημείο αυτό είναι εκφραστικότατος. Αναλύοντας τον λόγο του Χριστού στους μαθητάς Του «εν τη οικία του πατρός μου μοναί πολλοί εισίν» (Ίω. ιδ', 2), λέγει ότι μία είναι η Βασιλεία του θεού, αλλά έχει εσωτερικές πολλές διαφορές, αναλόγως με «τάς διαφόρους άναβάσεις καί προκοπάς της έκεισε καταστάσεως». Όλοι θα λάμπουν στο στερέωμα, εν τούτοις «αστήρ αστέρος διαφέρει εν δόξη»,κατά τον θειο Απόστολο Παύλο (Α' Κορ. ιε', 41). Έτσι οι θεούμενοι, οι άγιοι θα λάμπουν, θα ακτινοβολούν «κατά τε την αρετήν και την γνώσιν, κατά τε το ποσόν της θεώσεως»6.\nΑυτό το αναλύει ό ίδιος άγιος κατά το παράδειγμα της μωσαϊκής σκηνής. Ή σκηνή του Μωϋσέως είχε δύο χωρίσματα, δύο επί μέρους σκηνές. Έτσι και η Βασιλεία των Ουρανών ομοιάζει με την Θεότευκτη σκηνή του Μωϋσέως. Στην πρώτη θα εισέλθουν «όσοι Ιερείς Χάριτος». Στην δεύτερη, πού είναι η νοητή, θα εισέλθουν μόνον όσοι εισήλθαν από εδώ στον γνόφο της θεολογίας και λειτούργησαν τριαδικά, ως ιεράρχες τέλειοι, με τον νου, τον λόγο και το πνεύμα, έχοντες τελετάρχη και πρώτο Ιεράρχη τον Χριστό7.\nΈτσι οι εν Χάριτι Ιερείς, δηλαδή οι άγιοι, οι όποιοι κατά την διάρκεια της ζωής τους εισήλθαν στον φωτισμό του νου, θα αξιωθούν να εισέλθουν στην πρώτη σκηνή, ενώ οι εν Χάριτι αρχιερείς, δηλαδή οι Θεόπτες και πραγματικοί θεολόγοι, θα εισέλθουν στην δεύτερη σκηνή, δεχόμενοι εμφανέστερα τίς ελλάμψεις. Αυτό σημαίνει ότι ανάλογα με την κάθαρση της καρδιάς και τον φωτισμό του νου από αυτήν την ζωή θα αξιωθούν και της κατάλληλης και ισάξιας εμπειρίας. Όποτε εξάγεται αβίαστα το συμπέρασμα ότι η Βασιλεία των Ουρανών είναι θέα του Θεού «πρόσωπον προς πρόσωπον», είναι κοινωνία και ένωση του ανθρώπου με τον Θεό.\nΕίναι πολύ χαρακτηριστικές οι παραβολές του Χριστού για την Βασίλεια των Ουρανών. Σε πολλές παρομοιάζεται η Βασιλεία των Ουρανών με τον οικοδεσπότη πού κάνει γάμους, θα ήθελα να μνημονεύσω μία από αυτές. Ό Κύριος είπε: «Ωμοιώθη η Βασιλεία των Ουρανών ανθρώπω βασιλεί όστις εποίησε γάμους τω υιώ αυτού, και απέστειλε τους δούλους αυτού καλέσαι τους κεκλημένους εις τους γάμους» (Ματθ. κβ'. 2-3). Ό ιερός Θεοφύλακτος, ερμηνεύοντας αυτήν την παραβολή, κάνει αξιόλογες παρατηρήσεις σχετικά με το θέμα πού μας απασχολεί. Λέγει ότι, όταν εμείς ζούμε σαν άνθρωποι με πάθη και ελαττώματα, τότε και ο Θεός φαίνεται ως άνθρωπος. Όταν ζούμε ως κατά Χάριν Θεού, «τότε ίσταται ο Θεός εν συναγωγή θεών». Όταν ακόμη ζούμε σαν τα θηρία, τότε «γίνεται και εκείνος ημίν πάνθηρ, και άρκτος, και λέων». Στην παραβολή αυτή παρουσιάζεται ό Θεός σαν άνθρωπος, πού τελεί τους γάμους του υιού του. Επίσης, μιλά για γάμο του Υιού Του «συναπτών αυτόν πάση ψυχή ωραία, Νυμφίος γαρ ό Χριστός, νύμφη δε η Εκκλησία και η ψυχή».\nΈτσι η παραβολή του γάμου δείχνει την ενότητα του Χριστού με τους ανθρώπους πού συνδέονται μαζί Του. Τους κάλεσε στους γάμους και το δείπνο. Ομοιάζει η Βασιλεία του Θεού με δείπνο «ως εν έσχάτοις καιροίς τελείως φανέντος του τοιούτου γάμου, και προς τη εσπέρα ήτοι τω τέλει των αιώνων». Εδώ γίνεται σαφές ότι αναφέρεται κυρίως στο μυστήριο της ενανθρωπήσεως του Υιού και Λόγου του Θεού όταν, δηλαδή, στο Πρόσωπο του Λόγου ενώθηκαν ατρέπτως, άσυγχύτως, αδιαιρέτως και αχωρίστως η θεία με την ανθρώπινη φύση. Το δείπνο αυτό με το οποίο ομοιάζει η Βασιλεία των Ουρανών λέγεται άριστο, «διότι και εν τοις προτέροις αιώσιν απεκαλύπτετο το μυστήριον ει και αμυδρότερον»8.\nΤο τελευταίο μας οδηγεί στο συμπέρασμα ότι η Βασιλεία του Θεού ήλθε με την ενανθρώπηση του Χριστού, και ακόμη ότι αυτό το μυστήριο αποκαλυπτόταν και προηγουμένους, έστω και αμυδρότερα, θα το δούμε στα επόμενα αυτό το σημείο. Αλλά και πάλι θέλω να επαναλάβω ότι Βασίλεια του Θεού και Βασιλεία των Ουρανών είναι συνώνυμα με την θέα του ακτίστου Φωτός, την θέωση του ανθρώπου και την ένωση του με τον Θεό.\nΕίναι σαφής διδασκαλία των αγίων Πατέρων της Εκκλησίας μας ότι ο Θεός δεν δημιούργησε τον άνθρωπο θνητό, δεν είναι, δηλαδή, αίτιος του θανάτου ο Θεός, αλλά τον δημιούργησε με την δυνατότητα να φθάσει στην θέωση και να ισχυροποιηθεί σε αυτήν. Συγκεκριμένα, ο άγιος Γρηγόριος ο Σιναΐτης θα πει ότι το σώμα του ανθρώπου κτίστηκε άφθαρτο «οίον και αναστήσεται», και η ψυχή κτίστηκε απαθής9. Με άλλα λόγια, το σώμα του ανθρώπου πλάστηκε από τον Θεό σε όποια κατάσταση θα ευρέθη μετά την ανάσταση των νεκρών, δηλαδή άφθαρτο. Και βέβαια η ψυχή ήταν απαθής. Αυτό σημαίνει ότι δεν είναι αίτιος του κακού ο Θεός.\nΆλλοι από τους αγίους Πατέρες τονίζουν ότι ο Αδάμ αμέσως μετά την δημιουργία του ήταν στο στάδιο του φωτισμού του νου και άλλοι από αυτούς τονίζουν ότι ήταν στην κατάσταση της θεώσεως. Και οι δύο αυτές παραδόσεις φαίνονται στην διδασκαλία του αγίου Ιωάννου του Δαμασκηνού, ο όποιος, όπως είναι γνωστόν, έκανε μια σύνοψη της διδασκαλίας όλων των άγιων Πατέρων. Σε άλλη μελέτη μου ανέλυσα αυτήν την διδασκαλία του αγίου Ιωάννου του Δαμασκηνού, στην οποία φαίνεται, ότι ο Αδάμ βρισκόταν στον φωτισμό του νου και την θεωρία. Άλλωστε, ο φωτισμός είναι το πρώτο στάδιο της θεωρίας του Θεού10.\nΕπομένως, ο Αδάμ ζούσε στον αισθητό και νοητό Παράδεισο και είχε θεοκοινωνία, βίωνε την Βασιλεία των Ουρανών. Έπρεπε όμως να ισχυροποιηθεί σε αυτήν την κατάσταση και να προχωρήσει στην βρώση του ξύλου της ζωής. Απέτυχε να το πραγματοποίηση επειδή ήταν ακόμη αγύμναστος και άπειρος και δεν υπήκουσε στο θέλημα του Θεού. Εξ άλλου, ό τρόπος με τον όποιο ερμηνεύει ο άγιος Ιωάννης ο Χρυσόστομος την ζωή του Αδάμ και της Εύας στον Παράδεισο της Εδέμ, φανερώνει ότι ο πρώτος άνθρωπος ήταν γεμάτος από Άγιον Πνεύμα, δεν φορούσε τους δερμάτινους χιτώνες της φθοράς και της θνητότητας, ήταν ενδεδυμένος με το Άγιον Πνεύμα, συνομιλούσε με τον Θεό, και όλα αυτά είναι χαρακτηριστικά γνωρίσματα ανθρώπου θεουμένου, είναι γνωρίσματα των ανθρώπων της μελλούσης Βασιλείας των Ουρανών. Υπάρχει, βέβαια, διαφορά στο ότι τώρα η ανθρώπινη φύση ενώθηκε με την θεία φύση στο Πρόσωπο του Λόγου, αλλά εκείνη η ζωή ήταν μακαρία και αρχή της τελείας θεώσεως11.\nΠαρακάμπτοντας την διεξοδικότερη ανάλυση των δύο αναφερθέντων Πατέρων της Εκκλησίας, επειδή έγινε σε άλλες μελέτες μου, θα ήθελα να δούμε την περιγραφή της ζωής του Αδάμ στον Παράδεισο, πού κάνει ο άγιος Μακάριος ο Αιγύπτιος. Περιγράφοντας την κατάσταση του Αδάμ προ της πτώσεως, λέγει ότι είχε το Άγιον Πνεύμα και ήταν ενωμένος με τον\nΛόγο. «ο Λόγος του Θεού συνήν αύτω». Καίτοι ήταν γυμνός, τον σκέπαζε ο Λόγος του Θεού: «αυτός γαρ ο λόγος ην αυτώ κληρονομιά, αυτός ένδυμα και δόξα σκέπουσα αυτούς, αυτός διδασκαλία». Αυτό σημαίνει ότι ο Λόγος ήταν για τον Αδάμ τα πάντα, «είτε γνώσις είτε αίσθησις είτε κληρονομιά είτε διδασκαλία». Στην συνέχεια γράφει ότι όπως το Άγιον Πνεύμα ενεργούσε στους Προφήτες της Παλαιάς Διαθήκης «και εδίδασκεν αυτούς και έσωθεν αυτών ην και έξωθεν αυτοίς παρεφαίνετο, ούτω και εις τον Αδάμ». Το Άγιον\nΠνεύμα τον δίδασκε, αλλά και ο Ίδιος ο Λόγος του Θεού ήταν τα πάντα, και κατ' αυτόν τον τρόπο ο Αδάμ, όσο τηρούσε την εντολή, «φίλος ην Θεού»12. Ό Αδάμ στον Παράδεισο της Εδέμ είχε κοινωνία τόσο με τον Λόγο Χριστό, το Δεύτερο Πρόσωπο της Αγίας Τριάδος, όσο και με το Άγιον Πνεύμα. Ή παρατήρηση του άγιου Μακαρίου του Αιγυπτίου, ότι στον Αδάμ προ της πτώσεως ενεργούσε το Άγιον Πνεύμα, όπως στους Προφήτες, «και εδίδασκεν αυτούς και έσωθεν αυτών ην και έξωθεν αυτοίς παρεφαίνετο», μας οδηγεί στο άλλο συμπέρασμα ότι, παρά την πτώση του Αδάμ και την έξοδο του από τον Παράδεισο, εν τούτοις ο Θεός εξακολουθούσε να έχει κοινωνία και σχέση με τους φίλους Του, και κατ' αυτόν τον τρόπο υπήρξαν πολλοί φίλοι του Θεού και πριν την ενανθρώπηση του Λόγου. Γι' αυτό, κατά την διδασκαλία του αγίου Γρηγορίου του Παλαμά, η Χάρη του Θεού ενεργούσε προ του νόμου, μετά τον νόμο, προ της ενανθρωπήσεως του Χριστού, κατά την ενανθρώπηση και μετά από αυτήν.\nΉ Παλαιά Διαθήκη είναι γεμάτη από θεοφάνειες, δηλαδή από φανερώσεις του Θεού. Και, φυσικά, αυτές οι φανερώσεις δεν είναι οπτικές εμφανίσεις, αλλά αποκαλύψεις, θεοπτίες δια της θεώσεως. Γι' αυτό και υπήρχε θέωση στην Παλαιά Διαθήκη, με την διαφορά ότι δεν είχε ακόμη καταργηθεί οντολογικά ο θάνατος και δεν είχε ακόμη ενωθεί η ανθρώπινη φύση με την θεία φύση στην υπόσταση του Λόγου. Γι' αυτό η θεοπτία γινόταν έσωθεν δια της θεώσεως, αλλά δεν υπήρχε ακόμη το θεανθρώπινο Σώμα του Χριστού και οι θεούμενοι δεν ήταν μέλη του Σώματος του Χριστού.\nΠρέπει να σημειώσουμε εδώ ότι όλες οι εμφανίσεις του Θεού στην Παλαιά Διαθήκη ήταν εμφανίσεις του Λόγου, και μάλιστα του άσαρκου Λόγου, δεν ήταν εμφανίσεις του Πατρός. Δηλαδή, οι Προφήτες, πού ήταν φίλοι του Θεού, δεν έβλεπαν τον Πατέρα, αλλά τον Λόγο, όμως δια του Λόγου είχαν κοινωνία και με τον Πατέρα. Για να εκφραστούμε καλύτερα, θα λέγαμε ότι εν τω Λόγω έβλεπαν και τον Πατέρα.\nΌ Ευαγγελιστής Ιωάννης λέγει στην αρχή του Ευαγγελίου του: «Θεόν ουδείς εώρακε πώποτε' ο μονογενής υιός ό ων εις τον κόλπον του πατρός, εκείνος εξηγήσατο» (Ίω. α', 18). Ό άγιος Κύριλλος Αλεξανδρείας, ερμηνεύοντας το χωρίο αυτό, αφ' ενός μεν το συνδέει με τον λόγο του Χριστού: «πάς ο ακούων παρά του πατρός και μαθών έρχεται προς με· ούχ ότι τον πατέρα τις εώρακεν, ει μη ό ων παρά του Θεού, ούτος εώρακε τον πατέρα» (Ίω. στ', 45-4β), αφ' ετέρου δε το αναφέρει για την ουσία του Θεού, πού είναι αθεώρητη και αθέατη από τον άνθρωπο. Μάλιστα, χαρακτηριστικά σημειώνει: «μόνω γαρ Υιώ τω κατά φύσιν ορατός ο Πατήρ, και ούτως, ως αν τις εικάσαι θεοπρεπώς την θειαν οράν τε και οράσθαι φύσιν, ετέρω δε των όντων ουδενί»13.\nΕίναι γνωστόν ότι σε πολλά τροπάρια της Εκκλησίας μας αναφέρεται σαφώς ότι οι Αποκαλύψεις του Θεού στην Παλαιά Διαθήκη είναι αποκαλύψεις του άσαρκου Λόγου. Υπάρχουν δε και αγιογραφικά χωρία. Ό Απόστολος Παύλος, μιλώντας για το πόμα το οποίο έπιναν οι Εβραίοι στην έρημο, γράφει: «έπινον γαρ εκ πνευματικής ακολουθούσης πέτρας, η δε πέτρα ην ό Χριστός» (Α' Κορ. ι', 1-4). Ό ίδιος δε ο Χριστός, αναφερόμενος στον άρτο πού έτρωγαν οι Εβραίοι στην έρημο, και παρακαλούμενος από τους ακροατές Του «Κύριε πάντοτε δός ήμιν τον άρτον τούτον», απήντησε: «εγώ ειμί ό άρτος της ζωής, εγώ ειμί ό άρτος ό καταβάς εκ του ουρανού» (Ίω. στ', 31-41). Ό Πατήρ έδωκε τον άρτο και αυτός ο άρτος είναι ο Λόγος. Έτσι, πολλά τροπάρια, πού εκφράζουν την θεολογία της Εκκλησίας, φανερώνουν αυτήν την μεγάλη αλήθεια, ότι δηλαδή, ο αποκαλυφθείς Θεός στην Παλαιά και Καινή Διαθήκη είναι ό Λόγος, το Δεύτερο Πρόσωπο της Αγίας Τριάδος, με μία διαφορά, ότι στην Παλαιά Διαθήκη ήταν άσαρκος, στην Καινή Διαθήκη σεσαρκωμένος. Σε ένα τροπάριο ψάλλουμε χαρακτηριστικά: «Δαυιτικήν προφητείαν εκπληρών, Χριστός μεγαλειότητα, εν Σιών την οικείαν Μαθηταίς εξεκάλυψεν αινετόν δεικνύς εαυτόν, και δοξαζόμενον αεί, συν Πατρί τε και Πνεύματι Αγίω· πρότερον μεν άσαρκον ως Λόγον, ύστερον δε δι ημάς σεσαρκωμένον»14.\nΌ εμφανισθείς Θεός στο Σινά και στο Θαβώρ είναι ο ίδιος ο Λόγος: «Ό πάλαι τω Μωσεί συλλαλήσας επί του όρους Σινά δια συμβόλων. Εγώ ειμί, λέγων, ο 'Ων, σήμερον έπ' όρους Θαβώρ μεταμορφωθείς, επί των μαθητών έδειξε το αρχέτυπον κάλλος της εικόνος, εν εαυτώ την ανθρωπίνην αναλαβών ουσίαν»15.\nΌ Άγγελος πού εμφανίστηκε στους Τρείς Παίδας στην κάμινο είναι ο Λόγος πού σαρκώθηκε: «Ό παίδας εκ καμίνου ρυσάμενος γενόμενος άνθρωπος πάσχει ως θνητός»16. Αυτός πού καθοδήγησε τον Εβραϊκό λαό από την Αίγυπτο στην γη της επαγγελίας είναι ο Λόγος του Θεού ο οποίος έπαθε και ετάφη από τα παιδιά των τότε σεσωσμένων: «Κύματι θαλάσσης τον κρύψαντα πάλαι διώκτην τύραννον, υπό γης έκρυψαν τών σεσωσμένων οι παίδες»17. Νομίζω ότι τα τροπάρια αυτά είναι εκφραστικότατα και δεν προσφέρουν διαφορετική ερμηνεία.\nΕίναι πολύ χαρακτηριστικό ότι μεταξύ των Ορθοδόξων και των Αρειανών, κατά τον Δ' αιώνα, υπήρχε απόλυτη συμφωνία ότι ο Άγγελος και Κύριος της δόξης πού εμφανιζόταν στους Προφήτες ήταν ό Λόγος, ό οποιος με την ενανθρώπηση Του φανέρωσε την δόξα του Πατρός στους Αποστόλους. Βέβαια, οι Ορθόδοξοι δίδασκαν ότι ο Λόγος, πού έβλεπαν οι Προφήτες, ήταν άκτιστος και Θεός, ενώ οι Αρειανοί έλεγαν ότι ο Λόγος αυτός ήταν κτίσμα, πού δημιουργήθηκε εκ μη όντος και δεν γεννήθηκε από την ουσία και την υπόσταση του Θεού Πατρός18.\nΑν υπάρχουν μερικά χωρία Πατέρων στα όποια λέγεται ότι οι Προφήτες έβλεπαν τον Θεό Πατέρα, αυτά πρέπει να τα δούμε και να τα ερμηνεύσουμε μέσα από την θεολογία των τροπαρίων της Εκκλησίας μας, και, φυσικά, μέσα από την ερμηνεία του αγίου Κυρίλλου πού ανέφερα προ ολίγου. Αυτό σημαίνει ότι τα Πρόσωπα της Αγίας Τριάδος έχουν κοινή ενέργεια και πάντοτε είναι ενωμένα κατ’ ούσίαν και κατά φύσιν. Δεν υπάρχει ο Λόγος άνευ του Πατρός και του Άγιου Πνεύματος, ούτε το Αγιον Πνεύμα άνευ του Πατρός και του Λόγου, ούτε ό Πατήρ άνευ του Λόγου και του Αγιου Πνεύματος. Έτσι, ό Λόγος εμφανίζεται στούς άγιους Προφήτες, Αποστόλους, και εν τω Λόγω βλέπουμε τον Πατέρα. Οσάκις, λοιπόν, λέγεται ότι στήν Παλαιά Διαθήκη υπάρχει δράση Πατρός, πρέπει να υπονοείται ως όραση Πατρός εν τω ασάρκω Λόγω.\nΕίναι χαρακτηριστική η απάντηση του Χριστού στην παράκληση και προτροπή του Φιλίππου «Κύριε, δείξον ημίν τον Πατέρα και αρκεί ημίν». «τοσούτον χρόνον μεθ' υμών ειμί, και ουκ έγνωκάς με Φίλιππε; ό εωρακώς εμέ εώρακε τον Πατέρα· και πώς συ λέγεις, δείξον ημίν τον πατέρα; ου πιστεύεις ότι εγώ εν τω πατρί και ο πατήρ εν εμοί εστί; τα ρήματα α εγώ λαλώ υμίν, απ’ εμαυτού ου λαλώ, ο δε πατήρ ο εν εμοί μένων αυτός ποιεί τα έργα. πιστεύετε μοι ότι εγώ εν τω πατρί και ο πατήρ εν εμοί...» (Ίω. ιδ', 8-11). Φαίνεται, λοιπόν, ότι τα έσχατα, η βίωση της Βασιλείας του Θεού στο μέλλον, βιώνονταν από τον Αδάμ προ της πτώσεως και της εξόδου από τον Παράδεισο, και από τους Προφήτες της Παλαιάς Διαθήκης, αφού έβλεπαν τον Θεό Λόγο και είχαν κοινωνία μαζί Του.\nΒέβαια, επειδή ακόμη δεν είχε καταργηθεί ο θάνατος, γι' αυτό μετά την έξοδο της ψυχής από το σώμα οδηγούνταν στον Άδη, από τον οποίο τους ελευθέρωσε ο Χριστός, όταν κατέβηκε σ' αυτόν.\nΉ ενανθρώπηση του Υιού και Λόγου του Θεού έδωσε άλλη δυνατότητα στον άνθρωπο και άλλαξε κυριολεκτικά την ιστορία. Με την ενωση της θείας και ανθρωπινής φύσεως στο Πρόσωπο του Λόγου, ο ανθρωπος απέκτησε υπόσταση αυτόν τον Ίδιο τον\nΧριστό, και έτσι, έλαβε το φάρμακο της ζωής. Ή Εκκλησία, η οποία προηγουμένως ήταν πνευματική τώρα γίνεται σαρκική, γίνεται Σώμα Χριστού και ο Χριστός Κεφαλή της.\nΠολλά τροπάρια της λατρείας μας φανερώνουν αυτήν την μεγάλη αλήθεια. Σε ένα στιχηρό του εσπερινού της εορτής των Χριστουγέννων ψάλλουμε: «Σήμερον ο χρόνιος ελύθη δεσμός της καταδίκης του Αδάμ· ο Παράδεισος ημίν ηνεώχθη, ο όφις κατηργήθη· ην γαρ ηπάτησε πρώην, νυν εθεάσατο του δημιουργού γενομένην μητέρα»19. Σε ένα άλλο τροπάριο πάλι παρουσιάζεται η ενανθρώπηση του Χριστού ως αποκατάσταση του Αδάμ και επαναφορά του στον Παράδεισο. «Εν Βηθλεέμ γεννάται, ό του παντός Ποιητής, και την Εδέμ ανοίγει, ό προ αιώνων Βασιλεύς, η φλογίνη ρομφαία, τά νώτα δίδωσιν το μεσότοιχον του φραγμοί διαλέλυται· αι ουράνιαι δυνάμεις συν τοις επί γης αναμίγνυνται»20. Είναι δε γνωστό το τροπάριο: «Ετοιμάζου Βηθλεέμ, ήνοικται πάσιν η Εδέμ. Ευτρεπίζου Εφραθά ότι το ξύλον της ζωής, εν τω Σπηλαίω εξήνθησεν εκ της Παρθένου. Παράδεισος και γαρ, η εκείνης γαστήρ, εδείχθη νοητός, εν ω το θείον φυτόν εξ ου φαγόντες ζήσομεν, ουχί δε ως ο Αδάμ τεθνηξόμεθα. Χριστός γεννάται, την πρίν πεσούσαν, αναστήσων εικόνα»21.\nΤο ότι με την ενανθρώπηση του Χριστού ήλθε η Βασιλεία του Θεού πάνω στην γη φαίνεται από το κήρυγμα τόσο του Τιμίου Προδρόμου όσο και του Χριστου: «μετανοείτε· ήγγικε γαρ η Βασιλεία των Ουρανών» (Ματθ. γ', 2 και Ματθ. δ', 17). Ή ενανθρώπηση του Χριστού είναι το μέγα και απόκρυφο μυστήριο, κατά τον άγιο Μάξιμο τον Όμολογητή, «δι' ο τα πάντα συνέστησαν τέλος», είναι ο «προεπινοούμενος θείος σκοπός» της αρχής των όντων και «προς τούτο το τέλος αφορών, τάς των όντων ο Θεός παρήγαγεν ουσίας». Ή ενανθρώπηση του Χριστού είναι το τέλος όλης της δημιουργίας. Έτσι όλος ο νοητός και αισθητός κόσμος προγνωρίστηκε και έγινε για την Κυρία Θεοτόκο, και η Κυρία Θεοτόκος έγινε για τον Κύριο ημών Ιησού Χριστό, δηλαδή για την ενανθρώπηση Του, όπως αναλύει διεξοδικά ο άγιος Νικόδημος ο αγιορείτης22.\nΉ ενανθρώπηση όμως του Χριστού δεν μας άνοιξε μόνον τον κεκλεισμένο Παράδεισο, δεν μας έδειξε μόνον την δόξα του Αδάμ προ της πτώσεως, δεν μας φανέρωσε μόνον τον σκοπό της δημιουργίας του ανθρώπου, αλλά φανέρωσε ακόμη και την δόξα της Βασιλείας των Ουρανών μετά την Δευτέρα Παρουσία του Χριστού. Αυτό φαίνεται καθαρά στην θεολογία της Μεταμορφώσεως του Χριστού. Το Φως πού είδαν οι μαθητές κατά την Μεταμόρφωση δεν ήταν φάσμα και αστραπή, δεν ήταν κάτι πού γίνεται και απογίνεται, δεν ήταν μια τρίτη κεκρυμμένη φύση στον Χριστό, αλλά η δόξα της ακτίστου ενεργείας. Όπως ερμηνεύει ο άγιος Γρηγόριος ο Παλαμάς, πού δίκαια αποκλήθηκε θεολόγος του Φωτός, το Φως αυτό ήταν η υπόσταση των μελλόντων αγαθών, αυτή η ίδια η Βασιλεία του Θεού. Οι μαθητές επάνω στο θαβώρ είδαν την Βασιλεία των Ουρανών, και όχι μόνον την είδαν, αλλά την βίωσαν υπαρξιακά, αφού και αυτοί μεταμορφώθηκαν την ώρα εκείνη. Ό άγιος Γρηγόριος ο Παλαμάς επεξηγεί ότι, όταν έλεγε ο Χριστός στους μαθητάς Του, «εισί τίνες των ώδε εστηκότων, οίτινες ου μη γεύσωνται θανάτου έως αν ίδωσι την βασιλείαν του Θεού εληλυθυϊαν εν δυνάμει» (Μάρκ θ', 1), εννοούσε την δόξα της Μεταμορφώσεως Του. Ερμηνεύοντας αυτό το Χριστολογικό γεγονός, λέγει ότι ο Βασιλεύς Χριστός είναι πανταχού και, επομένως, και η Βασιλεία Του είναι πανταχού. Έτσι, «το έρχεσθαι την αυτού Βασιλείαν ου το άλλοθεν αλλαχόθε παραγίνεσθαι δήλοι, αλλά το φανερουσθαι ταύτην τη δυνάμει του θείου Πνεύματος»23.\nΉ Μεταμόρφωση του Χριστού και η μέθεξη αυτού του Φωτός από τους Μαθητές δείχνει ότι η Βασιλεία του Θεου και, επομένως, τα έσχατα δεν είναι μόνον γεγονότα του μέλλοντος αιώνος, αλλά παρούσα πραγματικότητα για τους θεουμένους. Κάθε άγιος πού μετέχει της Πεντηκοστής, μετέχει της Βασιλείας του Θεού και των εσχάτων από την ζωή αυτή. Άλλωστε, ο ύψιστος βαθμός της Αποκαλύψεως είναι η Πεντηκοστή.\nΟι άγιοι από τώρα απολαμβάνουν την Βασιλεία του Θεού και όλα τα έσχατα εν αρραβώνι, και αυτό φαίνεται από τον φωτισμό του νοός, την νοερά προσευχή, την θεωρία του Θεού, την έλλαμψη των ψυχών και των σωμάτων. Τα άγια λείψανα, τα όποια θαυματουργούν είναι φανερώσεις αυτής της πραγματικότητας. Ό Απόστολος Παύλος, κατά την ομολογία του, ανέβηκε μέχρι τρίτου ουρανού και από εκεί ηρπάγη στον Παράδεισο. Αυτό κατά τον άγιο Μάξιμο τον Ομολογητή, δείχνει τα στάδια της πνευματικής τελειώσεως, πού είναι η κάθαρση της καρδίας, ο φωτισμός του νου και η θέωση του ανθρώπου. Το ότι ηρπάγη στον Παράδεισο, κατά τον άγιο Νικόδημο τον αγιορείτη, σημαίνει ότι εμυήθη σε όλα τα μυστήρια του Παραδείσου, στον όποιο ήταν ο Αδάμ και στον όποιο θα είναι οι δίκαιοι. Ό Απόστολος Παύλος είχε εμπειρίες βιώσεως των εσχάτων από την ζωή αυτή.\nΑπό τα πολλά χωρία πού θα μπορούσα να αναφέρω πρέπει να σημειωθεί ένα πού δείχνει αυτήν την πραγματικότητα. Γράφει προς τους Κορινθίους: «άρτι γινώσκω εκ μέρους, τότε δε επιγνώσομαι καθώς και επεγνώσθην» (Α' Κορ. ιγ'. 12-13). Πρέπει να προσέξουμε ιδιαιτέρως τα ρήματα «επιγνώσομαι καθώς και επεγνώσθην». Τότε, δηλαδή, θα γνωρίοη αυτό πού γνώρισε στο παρελθόν. Και μόνον από αυτό το αποστολικό χωρίο φαίνεται ότι τα έσχατα είναι ως τα πρώτα. Ή Βασιλεία του Θεού είναι η όραση της δόξης του Θεού. Υπάρχουν στιγμές πού οι άγιοι, όπως ο Απόστολος Παύλος, γνώρισαν την μέλλουσα μακαριότητα από αυτήν την ζωή. Πρόκειται περί της ίδιας γνώσεως. Αλλά εφ' όσον φορούμε το σαρκίον, δεν είναι μόνιμη κατάσταση. Είναι χαρακτηριστικό ότι μεταξύ του «επεγνώσθην» και του «επιγνώσομαι» περιλαμβάνεται το «άρτι γινώσκω εκ μέρους» και το «βλέπομεν γαρ άρτι δι' εσόπτρου εν αινίγματι». Αυτό σημαίνει ότι μεταξύ της θεωρίας του Θεού, πού αξιώνονται από αυτήν την ζωή οι άγιοι σε μερικές στιγμές και μέρες, και της θεωρίας του Θεού μετά την Δευτέρα Παρουσία του Χριστού ή ακόμη και μετά την έξοδο της ψυχής από το σώμα υπάρχει ο φωτισμός, η επί μέρους γνώση, πού είναι η νοερά προσευχή. Ή εκκλησιαστική ζωή δίνει στον άνθρωπο την δυνατότητα να βιώσει αυτήν την εσχατολογική πραγματικότητα ως παρούσα. Αυτό επιτυγχάνεται με τα μυστήρια και την άσκηση, αφού και τα δύο συνδέονται αναπόσπαστα μεταξύ τους.\nΤο άγιον Βάπτισμα μας εισάγει στην Εκκλησία και μας καθιστά μέλη του Σώματος του Χριστού. Το άγιο Χρίσμα μας δίνει τις δωρεές του Άγιου Πνεύματος και η θεία Κοινωνία μας χορηγεί το Σώμα και το Αίμα του Χριστού για να ζήσουμε. Είναι χαρακτηριστικό ότι στην θεία Λειτουργία, όταν συμμετέχουμε αξίως, και μέσα σε όλη την προοπτική πού προϋποθέτει αυτό το μυστήριο και όχι μαγικά, ζούμε όλα τα γεγονότα της ζωής του Χριστού και αυτής ακόμη της Δευτέρας Παρουσίας Του. Στην θεία Λειτουργία του ιερού Χρυσοστόμου ο ιερεύς προσεύχεται: «Μεμνημένοι τοίνυν της σωτηρίου ταύτης εντολής, και πάντων των υπέρ ημών γεγενημένων, του Σταυρού, του Τάφου, της τριημέρου Αναστάσεως, της εις ουρανούς Αναβάσεως, της εκ δεξιών Καθέδρας, της δευτέρας και ενδόξου πάλιν παρουσίας...». Μετά δε την θεία Κοινωνία, κατά την θεια Λειτουργία του Μ. Βασίλειου, ο ιερεύς ομολογεί: «Ήνυσται και τετέλεσται, όσον εις την ημετέραν δύναμιν, Χριστέ, ό Θεός ημών, το της σης οικονομίας μυστήριον έσχομεν γαρ του θανάτου σού την μνήμην, είδομεν της Αναστάσεως σου τόν τύπον ενεπλήσθημεν της ατελεύτητου σου ζωής απηλαύσαμεν της ακένωτου σου τρυφής' ης και εν τω μέλλοντι αιώνι παντός ημάς καταξιωθήναι ευδόκησον...».\nΚαίτοι με όσα αναφέραμε φαίνεται ότι η Βασιλεία του Θεού, τα έσχατα, βιώνονται και στο παρόν ως εν αρραβώνι, εν τούτοις θα προχωρήσουμε στην παρουσίαση της διδασκαλίας μερικών αγίων, στην όποια φαίνεται εναργέστερα αυτή η αλήθεια, πού είναι σαφής διδασκαλία της Εκκλησίας και, φυσικά, εμπειρία των αγίων.\nΌ άγιος Ισαάκ ό Σύρος, αφού αναφέρει ότι η Βασιλεία των Ουρανών είναι θεωρία πνευματική, λέγει: «εντεύθεν γαρ αισθάνεται της τρυφής εκείνης της Βασιλείας των ουρανών»24. Σε άλλο σημείο, περιγράφοντας την εμπειρία της ελεύσεως της θείας Χάριτος την τρυφή και την αγαλλίαση πού επιπίπτει σε όλο το σώμα του ανθρώπου, στην συνέχεια επιλέγει: «όταν επιδημήση τω ανθρώπω εκείνη η τρυφή η σφύζουσα εν όλω τω σώματι αυτού, ούτω νομίζει ό τοιούτος εν εκείνη τη ώρα, ως ουκ εστίν άλλο τι ή των ουρανών Βασιλεία, ή τούτο»25.\nΌ άγιος Μακάριος ο Αιγύπτιος, για να παρουσιάσει την σχέση πού υπάρχει μεταξύ των μελλόντων αγαθών και των δωρεών της θείας Χάριτος, πού απολαμβάνει ο άνθρωπος από την ζωή αυτή, χρησιμοποιεί το παράδειγμα των βασιλικών ανακτόρων. Ένας άνθρωπος, λέγει, πού συχνάζει στο παλάτι και γνωρίζει όλα τα μυστικά και την δόξα του βασιλέως, ούτε ξενίζεται, άλλα ούτε και φοβάται αν ο ίδιος γίνει βασιλιάς και στεφανωθεί. Το ίδιο γίνεται με τους πραγματικούς Χριστιανούς. «Εν εκείνω τω αιώνι μέλλοντες βασιλεύειν ου ξενίζονται, ήδη προεγνωκότες τα μυστήρια της χάριτος». Στην συνέχεια προσθέτει ότι, όπως τότε στον μέλλοντα αιώνα, οι δίκαιοι θα ζουν στην Βασιλεία του Θεού και στο φως και την δόξα, χωρίς να βλέπουν τίποτε άλλο, παρά μόνον τον Χριστό στα δεξιά του Πατρός, το ίδιο και οι δίκαιοι από τώρα βλέπουν τα κάλλη και τις θαυματουργίες της Βασιλείας του Θεού, αιχμαλωτισθέντες και αρπαχθέντες από τώρα στον αιώνα εκείνο. Χαρακτηριστικά γράφει: «...ουτω και ούτοι από του νυν εις εκείνον τον αιώνα αρπαχθέντες και αιχμαλωτισθέντες πάντα τα εκεί κάλλη και τάς θαυματουργίας ορώσιν»26.\nΚατά τον όσιο Νικήτα τον Στηθάτο, όταν αισθανθεί κανείς ότι η φορά των παθών είναι άπρακτος, ανενεργός, και η κατάνυξη πηγάζει στους οφθαλμούς από την ταπεινοφροσύνη, τότε «γνώθι ότι ήλθεν η Βασίλεια του Θεού επί σε και εγκύμων εγένου του Αγίου Πνεύματος»27.\nΑυτή η διδασκαλία της Εκκλησίας μας, πού εκφράζεται από πολλούς αγιους, φαίνεται εκφραστικότατα στον άγιο Συμεών τον νέο Θεολόγο. Ό ίδιος πολλές φορές ομολογεί ότι είδε το άκτιστο Φως και, επομένως, είδε την Βασιλεία του Θεού. Ή αναφορά σε αυτόν τον άγιο νομίζω θα καταστήσει το θέμα μας καταληπτότερο, θα δούμε την αλήθεια της μεθέξεως των μελλόντων αγαθών και των δωρεών της θείας Χάριτος από αυτήν ακόμη την ζωή.\nΒλέποντας τον Χριστό και την Βασιλεία «παρ' εκείνου λαβόντες των ουρανών, ήτις εστί το Πνεύμα το Άγιον εντός ημών ταύτην αεί έξομεν»28. Ό ίδιος άγιος περιγράφει μια προσωπική του εμπειρία και δίνει την μαρτυρία της οράσεως και μεθέξεως της Βασιλείας του Θεού. Γράφει πολύ χαρακτηριστικά:\n«Εκεί την μέλλουσαν είδον ζωήν και αφθαρσίαν, ην ό Χριστός χαρίζεται τοις αυτόν εκζητούσι, και βασιλείαν ουρανών ούοαν εντός μου ευρον, ήτις υπάρχει ό Πατήρ, ό Υιός και το Πνεύμα, θεότης αδιαίρετος εν τρισί τοις προσώποις, ην οι μη προτιμήσαντες αντί παντός του κόσμου και δόξαν ήγησάμενοι και τιμήν τε και πλούτον το προσκυνείν, το λειτουργειν και παρίστασθαι μόνον»29.\nΌ άγιος Συμεών απορεί πώς είναι δυνατόν να εισέλθει κανείς στην Βασιλεία του Θεού μετά τον θάνατο, αν δεν την έχει αποκτήσει αισθητώς από την παρούσα ζωή. Γράφει: «Ό μη εντός αυτού την βασιλείαν των ουρανών γνωστώς κτησάμενος, πώς εν αύτη μετά θάνατον είσελεύσεται; Ό μη μένοντα εν αυτώ δια τού Πνεύματος τον Υίόν ούν τω Πατρί θεασάμενος πώς μετ' αυτών εν τω μέλλοντι έσεται;»30. Ό λόγος αυτός είναι και αποκαλυπτικός και φοβερός. Δείχνει τό ύψος της πνευματικής ζωής, το μέτρο της βιώσεως και το τέλος του σκοπού της υπάρξεως του ανθρώπου. Δείχνει ακόμη και την βίωση των εσχάτων απο την ζωή αυτή.\nΕκεί όμως πού είναι εκφραστικότερος ο άγιος Συμεών ο νέος Θεολόγος είναι σε έναν λόγο του, ό οποιος τιτλοφορείται: «Περί της φοβέρας του Κυρίου ημέρας και της μελλούσης κρίσεως, ότι και προ του θανάτου εν ημίν ένθεν ήδη καθαιρομένοις δια δακρύων ενεργείται και εν οις αν εγγένηται κατά την παρούσαν ζωήν, κατά την μέλλουσαν ούκ υπαντά».\nΌπως φαίνεται και στον τίτλο, όχι μόνον η Βασιλεία του Θεού απολαμβάνεται από τους θεουμένους από αυτήν την ζωή, αλλά και οι άγιοι πού καθαρίσθηκαν με τα δάκρυα της μετανοίας θα αποφύγουν και την κρίση31. Αυτό συμβαίνει γιατί, γι' αυτόν πού ζει ασκητικά, η κρίση γίνεται τώρα και, ουσιαστικά, γι' αυτόν έρχεται από τώρα η Δευτέρα Παρουσία του Χριστού.\nΑναλύοντας την διδασκαλία αυτήν, ο άγιος Συμεών διδάσκει ότι η αποκάλυψη της θεότητας ουσιαστικά είναι κρίση γι' αυτούς στους οποίους αποκαλύπτεται. Έτσι, άλλοι άνθρωποι αισθάνονται την καυστική ιδιότητα της Χάριτος και άλλοι την φωτιστική,\nόπως λέγουν οι άγιοι Πατέρες. Στους απίστους και εμπαθείς η Χάρη του Θεού παραμένει απρόσιτη και αόρατη, ενώ στους πιστούς, πού τηρούν τις εντολές του Θεού με φόβο και τρόμο και επιδεικνύουν μετάνοια αληθινή, οράται η θεία Χάρη αποκαλυπτόμενη και προξενεί μέσα τους την μέλλουσα να πραγματοποιηθεί κρίση. Αυτόν τον άνθρωπο η θεία Χάρη τον καθαρίζει, γι' αυτό «και ο τοιούτος εν τη μελλούση κρίσει και δίκη ου κρίνεται, κέκριται γαρ». Όσοι είναι τέκνα φωτός, μετά την κάθαρση από τα πάθη, και γίνονται υιοί της μελλούσης ημέρας, «έπ' αυτούς η ήμερα Κυρίου ουδέποτε επελεύσεται' εν αύτη γαρ εισί αεί και δια παντός»32.\nΑναλύοντας ο άγιος Συμεών ό νέος Θεολόγος την περικοπή της Δευτέρας Παρουσίας του Χριστού, λέγει ότι η συνομιλία του Χριστού με τους δικαίους και αμετανόητους αμαρτωλούς γίνεται από τώρα. «Ταύτα τοιγαρούν έρει, και νυν ο Κύριος λέγει...»33. «Ή γαρ παρουσία του Κυρίου εις τους πιστούς γέγονε και αεί γίνεται και εις πάντας τους βουλομένους εφέστηκεν»34.\nΔεν αναμένουμε στον μέλλοντα αιώνα να δούμε την Βασιλεία του Θεού, αλλά μπορούμε να την δούμε από τώρα. Γράφει: «...ουκ εν τω μέλλοντι μόνω, αλλά πρώτον εν τώδε τω βίω, ειθ' ύστερον και εν τω αίώνι τω μέλλοντι». Βέβαια, θα υπάρχει διαφορά, ανάλογα με τον βαθμό της θεωρίας και μεθέξεως. «Ει και ενταύθα μεν αμυδρότερον κάκει τελεώτερον». Οι πιστοί λαμβάνουν τίς απαρχές της Βασιλείας του Θεού τρανώς από την ζωή αυτή. Αυτό σημαίνει ότι ούτε ολες τις επαγγελίες απολαμβάνουν από τώρα, ούτε ελπίζουν να τίς απολαύσουν στην άλλη ζωή, ενώ τώρα «των μελλόντων αγαθών άμοιροι τε και άγευστοι» μένουν35.\nΣε ένα σημείο της θεολογικής του ομιλίας ο άγιος Συμεών λέγει ότι ο Χριστός είναι το φως του κόσμου. Και, επομένως, όσοι δεν ενδύονται το φως αυτό, δεν διαφέρουν σε τίποτε από έναν νεκρό: «Ει τοίνυν αυτός φως εστί, τους δε ενδεδυσκομένους αυτόν μη επαισθάνεσθαι λέγομεν, τι νεκρού διαφέρομεν;». Και στην συνέχεια μακαρίζει τους ανθρώπους εκείνους πού βλέπουν το φως και, επομένως, βιώνουν από τώρα την Βασιλεία του Θεού.\nΔεν προτίθεμαι να αναφέρω όλους τους μακαρισμούς, αλλά μόνον μερικές φράσεις πολύ χαρακτηριστικές: «Μακάριοι οι το φως αυτού νυνί ενδυσάμενοι ότι το του γάμου ήδη περιεβάλοντο ένδυμα». «Μακάριοι οι το φως του Κυρίου, ως αυτόν εκείνον άπ' εντεύθεν ήδη γνωρίσαντες, ότι αυτοί ανεπαίσχυντος αύτω εν τω αιώνι τω μέλλοντι παραστήσονται». «Μακάριοι οι εν τω φωτί του Χριστού διάγοντες πάντοτε, ότι αυτοί και νυν και εις τους αιώνας αδελφοί και συγκληρονόμοι αυτού εισί τε και αεί έσονται»36.\nΌ λόγος αυτός του αγίου Συμεών του νέου Θεολόγου και οι θαυμάσιοι μακαρισμοί του δεν μας αφήνουν πολλά περιθώρια για να συνεχίσουμε το θέμα.\nΚλείνοντας θα ήθελα μόνον να πούμε συμπερασματικά ότι η ορθόδοξη εσχατολογία είναι διαχρονική, πράγμα το όποιο σημαίνει ότι η ζωή της Βασιλείας του Θεού, όλα τα γεγονότα των εσχάτων βιώθηκαν στο παρελθόν από τον Αδάμ και τους Προφήτες της Παλαιάς Διαθήκης, βιώθηκαν από τους αγίους, βιώνονται και στην παρούσα ζωή ως αρραβώνας και θα βιωθούν στον τέλειο βαθμό μετά την ανάσταση των σωμάτων. Εάν η εσχατολογία στερήται διαχρονικότητας και συνδέεται μόνον με το μέλλον δεν είναι ορθόδοξη.


17χρονη σκότωσε το νεογέννητο παιδί της και το αποτέφρωσε στη ξυλόσομπα για να μην αφήσει ίχνη !!!\n20 Οκτωβρίου 2014 | 06:00\nΜια 17χρονη διέπραξε ένα άνευ προηγούμενου έγκλημα. Αφού πρώτα σκότωσε το νεογέννητο μωρό της, το έπνιξε, στη συνέχεια πήρε το άψυχο κορμάκι του και προσπάθησε να το αποτεφρώσει μέσα σε μια ξυλόσομπα.\nΤο πραγματικά απεχθές έγκλημα συνέβη στη Ρουμανία. Η 17χρονη ήταν έγκυος αλλά δεν το γνώριζε κανείς, ούτε οι γονείς της, ούτε φίλοι. Μάλιστα, παρά το προχωρημένο της εγκυμοσύνης της, «δεν φαινόταν να βρίσκεται σε κατάσταση εγκυμοσύνης», όπως δήλωσε μια φίλη της σε ρουμανικά Μέσα.\nΓέννησε ενώ οι γονείς της απουσίαζαν από το σπίτι. Μόλις το μωράκι ήρθε στη ζωή, το πρώτο πράγμα που έκανε ήταν να το πνίξει με ένα μαξιλάρι. Στη συνέχεια έριξε το μωρό μέσα στη ξυλόσομπα ώστε να αποτεφρωθεί και έτσι να μην μάθει ποτέ κανείς τι συνέβη, αλλά και να μην αφήσει ίχνη.\nΠράγματι, η πράξη της πέρασε απαρατήρητη και ίσως να μην είχε μαθευτεί ποτέ ό,τι συνέβη εάν δεν το μαρτυρούσε η ίδια. Την επόμενη ημέρα, στο σχολείο, άρχισε να το λέει στους συμμαθητές της.\n«Στην αρχή νομίζαμε ότι ήταν ένα είδος άρρωστου αστείου αλλά όταν άρχισε να μπαίνει σε λεπτομέρειες, συνειδητοποιήσαμε ότι έλεγε αλήθεια» δήλωσε μια συμμαθήτριά της.\n«Είπε ότι φοβόταν πολύ τους γονείς της και αν ανακάλυπταν ότι ήταν έγκυος, θα θύμωναν πολύ», σύμφωνα με τον εκπρόσωπο της Εισαγγελίας.\nΟ πατέρας της κοπέλας είπε σε τοπικά μέσα ενημέρωσης ότι η κόρη του ήταν παντρεμένη (!) κατά το παρελθόν αλλά είχε χωρίσει και είχε επιστρέψει στο σπίτι ενώ τόνισε ότι δεν κανείς δεν είχε αντιληφθεί τίποτα μέχρι που έκανε την εμφάνιση της η αστυνομία.


“Αναγκαία η πώληση πρωτοκλασάτου παίκτη” | Αθλητικά - Ειδήσεις NewsIt.gr\nΤελευταία ενημέρωση: 30.12.2011 | 14:22\nΠρώτη δημοσίευση: 30.12.2011 | 14:22 Επιβεβλημένη χαρακτήρισαν ο Παντελής Κωνσταντινίδης και ο Ζήσης Βρύζας την πώληση πρωτοκλασάτου ποδοσφαιριστή του ΠΑΟΚ, ενώ αποκάλυψαν πως μελετούν προτάσεις για τον Βιεϊρίνια, αφήνοντας παράλληλα ανοιχτό το ενδεχόμενο να πουληθεί και ο Σαλπιγγίδης.\nΑναλυτικά, ο Παντελής Κωνσταντινίδης και ο Ζήσης Βρύζας μίλησαν στην συνέντευξη Τύπου που παραχώρησαν για: -την οικονομική κατάσταση της ΠΑΕ: Βρύζας: «Δυστυχώς είμαστε σε μία φάση όχι τόσο καλή. Πρέπει να παρθούν σημαντικές αποφάσεις που έχουν να κάνουν με την οικονομική ευημερία της ομάδας. Είμαστε εδώ για να αντιμετωπίσουμε αυτές τις καταστάσεις. Στα δύσκολα φαίνονται οι κατάλληλοι. Πιστεύω θα κάνουμε το καλύτερο για κάθε πρόβλημα». Κωνσταντινίδης: «Ξέρετε ότι πρέπει να γίνουν κινήσει. Δημιουργήσαμε μία ομάδα, η οποία ήταν και είναι ανταγωνιστική. Έτσι όπως ήρθαν τα πράγματα, από το Δεκέμβριο του 2010 έχει αλλάξει η φορολογία και έχουν αλλάξει οι κανόνες του financial fair play. Πρέπει να προσαρμοστούμε στα νέα δεδομένα. Λόγω των ληξιπρόθεσμων χρεών που έχουμε πρέπει να παρουσιάσουμε ένα σωστό πρόσωπο. Είμαστε σε θέση να πούμε ότι μέχρι τις 31 Μαρτίου πρέπει να δείξουμε ένα καλύτερο πρόσωπο από αυτό που έχουμε σήμερα». -τον τρόπο αντιμετώπισης των οικονομικών προβλημάτων: Κωνσταντινίδης: «Πρέπει να γίνει συνδυασμός πραγμάτων. Να μειώσουμε το μπάτζετ 15-20%. Για το αγωνιστικό, το μοναδικό έσοδο είναι η πώληση. Όσα περισσότερα έσοδα έρχονται από μία τέτοια κίνηση τόσο λιγότερο θα μειώνεται το μπάτζετ. Το καθαρά αγωνιστικό μπάτζετ είναι φέτος κοντά στα 13,5 εκατ. ευρώ και πρέπει να κατέβει». Βρύζας: «Υπάρχει μία διαφορά. Ο κ. Μαυροφρύδης είπε στην τελευταία συνέντευξη ότι όλα τα έξοδα του αγωνιστικού είναι 21 εκατ. ευρώ. Το αγωνιστικό μπάτζετ είναι για την ακρίβεια 13.522.000 που αφορούν τα έξοδα, για παίκτες, προπονητές και πριμ. Σε όλα τα έξοδα, υπάρχει και το γήπεδο ακόμα και τα πρόστιμα. Έτσι μαζεύονται τα 21 εκατ. ευρώ. Αυτή τη στιγμή πρέπει να κατεβάσουμε τα συμβόλαια σε ένα επίπεδο, αλλά αυτό έχει συνάρτηση με την πώληση. Κανένας δε θέλει να αποδυναμωθεί η ομάδα, αλλά το επιβάλλει η κατάσταση». -το αν ο Λάζλο Μπόλονι είναι ενήμερος: Βρύζας: «Είμαστε σε απόλυτη συνεννόηση. Είναι πολύπλοκο το πράγμα. Ο προπονητής είναι ενημερωμένος για κάθε ενδεχόμενο. Και επειδή είχε προκύψει και ένα θέμα με τον προπονητή. έχει ταχθεί σε αυτήν την προσπάθεια». -την υπόθεση του Πάμπλο Κοντρέρας Βρύζας: «Υπάρχουν πάρα πολλές πιθανότητες να αποχωρήσει. Έχουμε επιλέξει να αντιμετωπίσουμε κατάματα τα πράγματα. Έχουμε ξεκαθαρίσει τη θέση μας στους παίκτες. Ο ΠΑΟΚ περνάει μία δύσκολη στιγμή και θα πρέπει να το σεβαστούν. Πρέπει να το δείχνουν και με τη συμπεριφορά τους. Όποιος παίκτης δε μπορεί να δεχτεί αυτήν την κατάσταση, να μας το πει, για να μείνουμε με ένα γκρουπ που έχει την ψυχή του εδώ. Ο Κοντρέρας θέλει να επιστρέψει στην πατρίδα του, έχει και το πρόβλημα με τη μητέρα του. Του κάναμε πριν ένα μήνα πρόταση ανανέωσης. Μας είπε ότι υπάρχει το πρόβλημα με τη μητέρα του, έχει μία πρόταση καλή και μας ανέλυσε την κατάσταση. Στον ΠΑΟΚ αρμόζει να δει με σεβασμό και να αντιμετωπίσει έτσι όπως πρέπει, μία ενδεχόμενη αποχώρηση του Κοντρέρας». -το ενδεχόμενο πώλησης του Βιεϊρίνια: Βρύζας: «Ο Βιεϊρίνια είναι η μεγαλύτερη αξία χρηματιστηριακά από τον Κοντρέρας. Σε ενάμιση χρόνο τελειώνει το συμβόλαιο του και ο ΠΑΟΚ ίσως θα έπρεπε να δει πολύ σοβαρά την πώλησή του. Και ο ΠΑΟΚ δουλεύει πάνω σε αυτό το κομμάτι. Υπάρχουν δύο περιπτώσεις προτάσεων που είναι σε προχωρημένο στάδιο, από ομάδες του εξωτερικού. Πώληση στην Ελλάδα δε συζητάμε. Διαπραγματευτικά δεν είμαστε καλοί. Σίγουρα όμως δεν είμαστε χαζοί. Θέλουμε να έχουμε το καλύτερο κέρδος». -την πιθανότητα πώλησης του Σαλπιγγίδη: «Εχει ένα μεγάλο συμβόλαιο για τα δεδομένα μας. Πρέπει να δούμε τις κινήσεις μας μέσα στο Γενάρη και υπάρχει ενδεχόμενο να φύγει και ο Σαλπιγγίδης». -την αποχώρηση του Ντιέγκο Αρίας: «Το σκεπτικό ήταν στο οικονομικό πλαίσιο. Δεν ήταν πρώτη επιλογή αυτήν τη στιγμή και για αυτό το λόγο, σκέφτηκε να συζητήσει την αποχώρησή του. Για αγωνιστικούς λόγους όταν θέλει να αποχωρήσει, εμείς διαπραγματευτικά δεν είμαστε ισχυροί γιατί είμαστε πίσω στις πληρωμές. Ετσι έφυγε ο Αρίας». -την αποχώρηση του Βίκτορ Βιτόλο το καλοκαίρι: Κωνσταντινίδης: «Μου εξέφρασε την επθιθυμία να φύγει από τον Απρίλιο. Μου εξήγησε υπήρχαν κάποιοι λόγοι με κάποιες συμπεριφορές, και με τους δημοιογράγους έχουν σχέση, μετά το ματς με την ΤΣΣΚΑ. Του είπα αν το καλοκαίρι έχει ίδια γνώμη θα κάτσουμε να το συζητήσουμε και πάλι. Δεν είναι σωστό να κάτσουμε να αναλύσουμε όλους τους λόγους. Ηθελε να φύγει. Το καλοκαίρι ο Σαχπατζίδης είχε πει ότι θα δοθούν χρήματα για τον σκοπό αυτό αλλά δεν θεωρήσαμε σωστό να δοθούν λεφτά σε ένα παίκτη και οι υπόλοιποι να μείνουν έτσι. Εγώ προσωπικά δεν θεώρησα ότι ο Βιτόλο είναι το μεγάλο μέγεθος που δεν πρέπει να φύγει. Δεν είναι οικονομικοί οι λόγοι, δεν έφυγε επειδή ήταν πίσω στα λεφτά». -το ενδεχόμενο μείωσης στα συμβόλαια παικτών: Κωνσταντινίδης: «Με τον μόνο που έγινε συζήτηση για μείωση συμβολαίου ήταν με τον Σαλπιγγίδη το καλοκαίρι. Δεν έχει ξαναγίνει και δεν είναι σκοπός της ομάδας να κάνει κάτι τέτοιο». -τη δημόσια αντίδραση του Ίβιτς στα δημοσιεύματα για μείωση συμβολαίου: «Εγώ προσωπικά χαίρομαι να έχω παίκτες με προσωπικότητα. Νομίζω ότι κάθε κατάσταση πρέπει να συζητιέται, παρά να περνάει στο ντούκου. Νομίζω ότι στο συγκεκριμένο θέμα ο Βλάνταν έφυγε από το όρια γιατί δεν έπρεπε να μιλήσει για το οικονομικό γιατί δεν είναι ωραίο και για εμάς, αφού ο Ίβιτς έχει πάρει από την ομάδα πολλά χρήματα από το συμβόλαιο του». -το αν ο ΠΑΟΚ μπορεί να είναι ανταγωνιστικός με αυτές τις κινήσεις: Κωνσταντινίδης: «Είχα πει κάποια στιγμή, ότι πρέπει να κοιτάξουμε την ομάδα. Από εκείνη τη στιγμή ήρθαν κάποια παιδιά, κοιτάζοντας περισσότερο το μέλλον της ομάδας, όπως ο Κατσικάς και ο Γιάννου. Ο Λεονάρντο δε μας στοίχισε πολύ οικονομικά κια είδαμε με χαρά τον Σταφυλίδη να ανταποκρίνεται. Ο Μπόλονι έκανε κάποιες δηλώσεις, αλλά δε μπορεί κανείς να εγγυηθεί αν φύγουν όλοι αυτοί οι ποδοσφαιριστές να είναι ανταγωνιστική η ομάδα. Προτεραιότητα μας τώρα όμως είναι να βγούμε από αυτήν τη συγκυρία. Έχουμε ένα πλάνο να κάνουμε ξανά την ομάδα δυνατή. Είμαστε αισιόδοξοι και μας το έχουν δείξει και τα νέα παιδιά που μπαίνουν στην ομάδα και μπορούμε να πιστεύουμε ότι θα έχουμε ομάδα που θα φέρει επιτυχίες. Στην Ευρώπη προχωράμε, στο Κύπελλο προκριθήκαμε, στο πρωτάθλημα είμαστε σε μία θέση που δεν έχουν χαθεί τα πάντα». Βρύζας: «Το πιο σημαντικό είναι η καθημερινή οργάνωση. Η επιλογή των προσώπων είναι δευτερεύουσα. Ο ΠΑΟΚ δε μπορεί να πάρει παίκτες τεράστιας αξίας. Αν υπάρχει το πακέτο μπορεί να υπάρχει επιτυχία. Αλλά κανένας δε μπορεί να το εγγυηθεί αυτό. Ο ΠΑΟΚ αναπτύχθηκε από το 2008 και μετά. Ήταν μία ανυπόληπτη ομάδα κι έγινε ανταγωνιστική. Την ίδια στιγμή που γίνεται ανάπτυξη είναι δύσκολο να κάνεις και εξυγίανση. Έγιναν λάθη στο τρόπο λειτουργίας. Εγώ όταν γύρισα το καλοκαίρι, μιλήσαμε με τον πρόεδρο και είπαμε ότι πρέπει να διορθωθούν κάποια πράγματα. Και με διαβεβαίωσε για αυτό». -την αξιοποίηση των ακαδημιών: «Είμαστε σε απόλυτο προγραμματισμό. Είναι ξεκάθαρο στο μυαλό μας τι πρέπει να γίνει. Αυτό οδηγεί σε λύσεις των νέων. Ο Σταφυλίδης έδειξε και έπαιξε, αλλιώς δεν θα βάζαμε ένα παιδί απέναντι στην Τότεναμ. Έχουν γίνει επενδύσεις στις Ακαδημίες, γίνεται καλή δουλειά. Τα παιδιά του 97' θα έχουν την ταυτότητα που θέλουμε. Παρότι δεν έχουμε μεγάλο δίκτυο, μέσω γνωριμιών σε νομούς και με το δίκτυο των ακαδημιών έχουμε δημιουργήσει το τμήμα. Στην πρώτη ομάδα, δεν υπάρχει τμήμα σκάουτινγκ, αλλά συνεργασίες με ανθρώπους. Είναι δύσκολο να επενδύσεις λεφτά στο σκάουτινγκ, όταν δεν υπάρχουν». -τους λόγους της αποχώρησης και της επιστροφής του Ζήση Βρύζα: Βρύζας: «Εγιναν κάποια πράγματα που με πλήγωσαν. Ειχαν να κάνουν και με την ανθρώπινη και με την επαγγελματική πλευρά, σε σημείο να νιώθω ότι δε μπορούσα ή δεν πέρασαν κάποια πράγματα που ήθελαν. Μίλησα με τον πρόεδρο, του ανέφερα όσα με απασχολούσαν, μου απάντησε ότι πρώτος θέλει να διορθωθούν κάποια πράγματα. Ισως να έχουμε αργήσει κιόλας, αλλά ίσως θα πρέπει να γίνουν αλλαγές, για να είμαστε και να δείχνουμε καθαροί. Εγώ κάθε μέρα προσπαθώ να δώσω την άποψη μου για να τα πετύχουμε». Κάντε μας follow στο twitter


ΚΟΣΜΟΠΛΗΜΜΥΡΑ ΟΠΩΣ ΠΑΛΙΑ ΣΤΗΝ ΠΑΡΑΛΙΑ ΤΗΣ ΒΑΡΕΑΣ\nΔημοσιευμένο στις Παρασκευή, 29 Ιουνίου 2012 (08:48)\nΜεγάλες στιγμές του ένδοξου παρελθόντος αναβιώνει η παραλία της Βαρέας Μεγάρων. Εποχές που η «πλαζ» ήταν από τις κορυφαίες παραλίες της δυτικής Αττικής, θυμούνται οι παλιότεροι, εποχές που μας αναγκάζουν όλους να ... «πάμε σαν άλλοτε». Η έμπνευση της δημοτικής αρχής να προχωρήσει στην τοποθέτηση και ενοικίαση καντινών άλλαξε την εικόνα της παραλίας που υποδέχεται καθημερινά πολλούς λουόμενους τόσο από τα Μέγαρα όσο και από τις γύρω περιοχές, που αφήνουν αρκετά χρήματα στην πόλη μας.\nΕΚΤΑΚΤΗ ΕΠΙΚΑΙΡΟΤΗΤΑ: ΣΕ ΕΞΕΛΙΞΗ ΦΩΤΙΑ ΣΤΗΝ … «ΣΦΡΑΓΙΣΜΕΝΗ» ΧΩΜΑΤΕΡΗ\nΔημοσιευμένο στις Πέμπτη, 28 Ιουνίου 2012 (08:26)\nΠυρκαγιά εκδηλώθηκε νωρίς το απόγευμα της Τετάρτης, στην παράνομη χωματερή των Μεγάρων που βρίσκεται στην θέση Καμπία. Η χωματερή που ενώ για τους επιθεωρητές περιβάλλοντος είναι εδώ και αρκετό καιρό «σφραγισμένη», εντούτοις βρέθηκε ανοιχτή.\nΗ ΥΠΟΒΑΘΜΙΣΗ ΔΕΝ ΕΧΕΙ ΤΕΛΕΙΩΜΟ! ΦΕΡΝΟΥΝ ΑΠΟΒΛΗΤΑ ΣΤΟ ΠΕΡΑΜΑ ΜΕΓΑΡΩΝ\nΔημοσιευμένο στις Πέμπτη, 21 Ιουνίου 2012 (08:25)\nΔυστυχώς δικαιωνόμαστε, όταν κατά καιρούς έχουμε αναφέρει ότι «ενός κακού μύρια έπονται». Γιατί όλα τα... «κακά», σε εμάς; Μα η απάντηση είναι απλή. Επειδή οι κρατούντες αποφασίζουν για εμάς ερήμην μας, και μάλιστα χωρίς καν να αποδίδουν στον δήμο μας ούτε ένα αντισταθμιστικό. Μας υποβαθμίζουν με...γκανγκστερικές (θα τολμήσουμε να πούμε) μεθόδους, λειτουργώντας με ύπουλο τρόπο, ώστε να μην προλάβουμε καν να αντιδράσουμε και να το μάθουμε όταν πλέον όλα θα έχουν πάρει το δρόμο τους.\nΙΧΘΥΟΚΑΛΛΙΕΡΓΕΙΕΣ: ΞΕΣΠΑΕΙ "ΠΟΛΕΜΟΣ" ΕΑΝ...\nΔημοσιευμένο στις Πέμπτη, 21 Ιουνίου 2012 (08:22)\nΣυνάντηση με εκπροσώπους των συλλόγων της Κινέττας είχε την περασμένη εβδομάδα ο ιδιοκτήτης της υπό κατασκευής μονάδας ιχθυοκαλλιεργειών στην Κακιά Σκάλα Αντώνης Σταύρου. Η συνάντηση πραγματοποιήθηκε το προπερασμένο Σάββατο στα γραφεία της ομοσπονδίας συλλόγων Κινέττας παρουσία του προέδρου Γιαν. Περηφάνη, μελών του Δ.Σ. αλλά και προέδρων τοπικών συλλόγων.\nΓ. ΜΠΕΡΔΕΛΗΣ: ΝΑ ΚΑΝΟΥΝ ΑΥΤΟΚΡΙΤΙΚΗ ΟΣΟΙ ΔΙΟΙΚΗΣΑΝ Ή ΔΙΟΙΚΟΥΝ\nΔημοσιευμένο στις Πέμπτη, 21 Ιουνίου 2012 (08:15)\nΔράττοντας της αναφοράς του δημοτικού συμβούλου Σωτ. Πιλίλη στο παρελθόν και στην ιστορία του εργοστασίου της κοπριάς ο Γ. Μπερδελής ήταν ρεαλιστικός. Στην δευτερολογία του για το θέμα της επαναλειτουργίας του εργοστασίου της κοπριάς, εκπροσωπώντας τον συνδυασμό της «Δημοτικής Συνεργασίας» ο π. αντιδήμαρχος ανέφερε πως κάποιοι συνάδελφοι του δημοτικοί σύμβουλοι ενώ αναφέρονται στο παρελθόν, δεν γνωρίζουν το παρελθόν. Απευθυνόμενος προσωπικά στον δημοτικό σύμβουλο Σωτ. Πιλίλη...\nΕΘΝΙΚΕΣ ΕΚΛΟΓΕΣ: ΠΡΩΤΙΕΣ ΓΙΑ Ν.Δ. ΣΤΑ ΜΕΓΑΡΑ ΚΑΙ ΣΥΡΙΖΑ ΣΤΗ Ν. ΠΕΡΑΜΟ - ΣΤΑΘΕΡΑ ΤΡΙΤΗ Η "ΧΡΥΣΗ ΑΥΓΗ"\nΜΑΚΡΟΠΡΟΘΕΣΜΗ ΛΥΣΗ ΓΙΑ ΚΟΠΡΙΑ ΚΑΙ ΛΥΜΑΤΟΛΑΣΠΗ\nΑΠΟΚΛΕΙΣΤΙΚΟ: Ο Γ. ΣΑΚΕΛΑΡΙΟΥ ΔΙΝΕΙ ΕΞΗΓΗΣΕΙΣ ΓΙΑ ΤΟ ΧΛΟΟΤΑΠΗΤΑ ΤΟΥ ΣΤΑΔΙΟΥ\nΕΝΩΣΗ ΠΟΛΙΤΩΝ: "ΠΟΣΟ ΧΑΜΗΛΑ ΘΑ ΠΕΣΕΤΕ κ. ΜΑΡΙΝΑΚΗ;"\nΝΕΑ ΠΕΡΑΜΟΣ: ΞΕΚΙΝΟΥΝ ΤΑ ΕΡΓΑ ΓΙΑ ΤΟ ΔΙΚΤΥΟ ΑΠΟΧΕΤΕΥΣΗΣ\nΟ ΜΑΡΙΝΑΚΗΣ, Ο ΣΤΑΜΟΥΛΗΣ ΚΑΙ ΟΙ ΕΣΩΚΟΜΜΑΤΙΚΕΣ ΕΡΙΔΕΣ ΣΤΡΑΙΩΤΗ - ΑΡΚΟΥΔΑΡΗ


DACOTIERIS BET: Time for betting\nTime for betting\nΚαλησπέρα φίλοι μου. Επιστροφή στη δράση. Δυο εβδομάδες και κάτι ψιλά, απόλυτης χαλάρωσης ήταν ότι χρειαζόμασταν. Βet and sport μόνο για παρατήρηση. Προβληματισμοί και τα υπόλοιπα κάτω από το τραπέζι.\nΈνα σχόλιο όμως θα το κάνω, μια και βλέπω ότι περισσεύουν οι κάθε είδους προπονητές-προφήτες σε ΠΑΟΚ και ΠΑΟ!!! Ορισμένοι έχουν ξεφύγει, στοχοποιώντας συνήθως ένα παίκτη (Κονσεισαο-Βυντρα) στον όποιο φορτώνουν όλες τις αδικίες-αμαρτίες αυτού του κόσμου. Aυτά για την ώρα\nΤIME FOR BETTING\nΓια σήμερα καταλήγω σε under-over ΑΛΛΑ και σε μια δυάδα φωτιά με απόδοση 68!!!\nΑrsenal - Celtic -2- (no 3-1)\nOlympiakos -Seriff Tiraspol -2-ημι- (no o-o)\nApoel - Copenhagen -under-\nStuttgart - Timisoara -over-\nFiorentina - Sporting Lisboa -over-\nWest Brom - Rotherham -over-\nCardiff - Bristol Sity -over-\nUpdate Y.Γ Μια ωραία μέρα για τους book\nΑναρτήθηκε από yiohan στις 17:22


Τάσος Μπερδέσης: Στη λίστα με τα 500 ονόματα της Greek Mafia το όνομα του πυγμάχου | Reader\nΞεκίνησε η χορήγηση των μονοκλωνικών αντισωμάτων - Η διαδικασία και οι δικαιούχοι\nΣτο φάκελο με τα 500 ονόματα σκληρών ποινικών που είχε παραδώσει ο Μιχάλης Χρυσοχοΐδης στον Αρειο Πάγο περιλαμβανόταν και αυτό του Τάσου Μπερδέση που έπεσε νεκρός το πρωί της Δευτέρας στη Βάρη\nΟ Τάσος Μπερδέσης και το σημείο της εκτέλεσης (Πηγές: Ιnstagram/Εurokinissi)\nΣτη λίστα με τα ονόματα της Greek Mafia, την οποία ενεχείρισε στον Άρειο Πάγο ο Μιχάλης Χρυσοχοΐδης, υπήρχε το όνομα του Τάσου Μπερδέση που εκτελέστηκε στη Βάρη, σύμφωνα με τον τηλεοπτικό σταθμό OPEN. Στην έκθεση αυτή της ΕΛΑΣ, υπήρχαν «συμβόλαια θανάτου», εκβιασμοί, διακίνηση ναρκωτικών, εμπόριο όπλων, trafficking. Σύμφωνα με τις πληροφορίες του OPEN, σε αυτή, όσον αφορά στον εκτελεσθέντα πυγμάχο, γινόταν εκτενής αναφορά σε υπόθεση του 2015, όταν είχε συλληφθεί μια εγκληματική οργάνωση που δρούσε τη νύχτα.\nΔιαβάστε ακόμη: Βάρη: Σκότωσαν εν ψυχρώ άνδρα που σχετίζεται με τον χώρο της νύχτας\nΓια τη υπόθεση αυτή ο Μπερδέσης είχε αθωωθεί, ωστόσο ήταν στο μικροσκόπιο της ΕΛ.ΑΣ. Από το 2017, μέχρι και σήμερα έχουν σημειωθεί 17 εκτελέσεις «συμβολαίων θανάτου» και όπως όλα δείχνουν, έχει χρησιμοποιηθεί 14 φορές το πολεμικό τυφέκιο kalashnikov, με το οποίο μάλιστα εχουν εκτελέσει και γυναίκα. Υπενθυμίζεται ότι η λίστα αυτή είχε παραδοθεί στον Εισαγγελέα του Αρείου Πάγου, Βασίλη Πλιώτα από τον υπουργό Προστασίας του Πολίτη Μιχάλη Χρυσοχοΐδη και το Διοικητή της Ασφάλειας Αττικής στις 19 Μαΐου.\nΌταν είχε τραυματίσει θανάσιμα 18χρονο πυγμάχο στο ρινγκ\nΤο μακρινό πλέον 2000, ο 21χρονος τότε Τάσος Μπερδέσης είχε τραυματίσει θανάσιμα 18χρονο αντίπαλό του Θανάση Μηλιόρδο σε αγώνα προετοιμασίας στο στάδιο «Δημήτρης Τόφαλος». Τα τρία χτυπήματα που επέφερε ο Μπρδέσης τον άτυχο Θανάση Μηλιόρδο δύο στον αυχένα και ένα στην κάτω γνάθο αποδείχθηκαν μοιραία για τον 18χρονο, ο οποίος τελικά έχασε τη μάχη για τη ζωή. Τότε ο Μπερδέσης όσο και ο διαιτητής του αγώνα είχαν κατηγορηθεί για ανθρωποκτονία από αμέλεια και τους είχε επιβληθεί πρωτόδικα ποινή φυλάκισης τριών χρόνων. Τελικά και οι δύο αθωώθηκαν ομόφωνα στο Εφετείο, παρά το γεγονός ότι ο εισαγγελέας είχε ζητήσει την ενοχή και των δύο.\nΜιλώντας στην εκπομπή του Mega, «Live News», ο αδερφός του Θανάση Μηλιόρδου, Θωμάς, τόνισε ότι η οικογένειά του απελπίστηκε από τον πολύχρονο δικαστικό αγώνα και από την στάση ορισμένων στην ομοσπονδία που όπως υποστηρίζει, τους έβαζαν εμπόδια.\nΓιατί η εκτέλεσή του «τρομάζει» την Αστυνομία\nΗ εν ψυχρώ δολοφονία του πυγμάχου Τάσου Μπερδέση στη Βάρη, λίγες μόλις ώρες μετά την εκτέλεση ενός από τα πιο γνωστά μέλη της αλβανικής μαφίας σε καφετέρια στα Σεπόλια. Η εκτέλεση του Τάσου Μπερδέση έγινε με Καλάσνικοφ, ένα πολεμικού τύπου τυφέκιο, που, όπως ανέφερε το Open, χρησιμοποιείται όλο και συχνότερα από εγκληματικές οργανώσεις για το ξεκαθάρισμα των λογαριασμών τους. Αυτό που προβληματίζει την αστυνομία, είναι το γεγονός ότι ο Τάσος Μπερδέσης ήταν ένα πρόσωπο που δεν είχε απασχολήσει ιδιαίτερα τις Αρχές, υπό την έννοια ότι δεν βρισκόταν ψηλά στην ιεραρχία κάποιας εγκληματικής οργάνωσης ή συμμορίας της νύχτας.\nΠυρ ομαδόν από ΣΥΡΙΖΑ και ΚΙΝΑΛ κατά Χρυσοχοΐδη για τις μαφιόζικες εκτελέσεις\n#Τάσος Μπερδέσης #Μιχάλης Χρυσοχοΐδης #Δολοφονία


Ζεύγος Βαρθακούρη: Μεταγραφή στο ΣΚΑΪ και με δική τους εκπομπή-Ποιους θα αντικαταστήσουν;\nΤο ζεύγος Βαρθακούρη έγινε πολύ γνωστό στο ελληνικό κοινό μετά τη συμμετοχή τους στην ταξιδιωτική εκπομπή του STAR “Globetrotters“. Τρία ζευγάρια ταξίδευαν σε διάφορες περιοχές, ενώ το αγαπημένο του ελληνικού κοινού ήταν η Αντελίνα και ο χάρης Βαρθακούρης. Λογικό αν σκεφτεί κανείς……….\nότι οι δυο τους είναι πάρα πολύ διασκεδαστικοί, απολαυστικοί και προπάντων πολύ αληθινοί. Εκπέμπουν ταυτόχρονα και οι δύο μία αυθεντικότητα, χωρίς τίποτα να είναι στημένο ή επιτηδευμένο.\nΗ αλήθεια είναι ότι πολλοί από εμάς περιμένουμε να τους δούμε σαν ντουέτο σε κάτι τηλεοπτικό. Η Αντελίνα είχε ήδη κάνει τη δική της προσπάθεια στον Alpha, με το “Αντελίνα, Χτύπα το Κουδούνι”, αλλά δεν απέδωσε και πολύ, με αποτέλεσμα να κοπεί.\nΈτσι οι φήμες θέλουν το ζευγάρι να αναλαμβάνει πρωινή εκπομπή στο κανάλι του ΣΚΑΪ και μάλιστα το Σαββατοκύριακο!\nΜάλιστα στο διαδίκτυο κυκλοφορεί η φήμη ότι η Αντελίνα έχει ήδη υπογράψει με το κανάλι.


Γεωργιάδης για μέτρα κατά κορωνοϊού: Ούτε lockdown, ούτε κλείσιμο της εστίασης | KA-Business.gr\nΑρχική Νέα - Επικαιρότητα Γεωργιάδης για μέτρα κατά κορωνοϊού: Ούτε lockdown, ούτε κλείσιμο της εστίασης\nΤρίτη, 6 Οκτωβρίου 2020 10:21\n«Δεν είμαστε εκεί που ήμασταν τον Μάιο. Όλοι έχουμε κουραστεί. Δεν υπάρχει ζήτημα lockdown» δήλωσε σε πρόσφατη δήλωση του ο υπουργός Ανάπτυξης και Επενδύσεων Άδωνις Γεωργιάδης, όπου μίλησε εκτενέστερα για τα μέτρα κατά του κορωνοϊού και τη Συμφωνία των Πρεσπών.\nΌσον αφορά τα μέτρα για την Αττική που παραμένει το επίκεντρο του κορωνοϊού, ο κ. Γεωργιάδης είπε στο ΣΚΑΙ ότι θα υπάρξει πολύ αναλυτική ανακοίνωση από το Νίκο Χαρδαλιά, αλλά δεν θα ανακοινώσει κάτι καινούριο.\nΣημείωσε ότι έχει έρθει το δεύτερο κύμα πανδημίας στην Ευρώπη και η Ελλάδα εξακολουθεί να πάει πολύ καλά, υποστυηρίζοντας ότι δεν υπάρχει θέμα γενικού lockdown στην Ελλάδα, ούτε να κλείσει η εστίαση στην Αττική.\nΟ Άδωνις Γεωργιάδης εξήγησε ότι τοπικό lockdown στην Αττική είναι πολύ δύσκολο να γίνει, επειδή θα προκαλέσει ανεπανόρθωτη βλάβη στην οικονομία: «Θέλω να είμαι ειλικρινής. Δεν είμαστε εκεί που ήμασταν τον Μάιο. Όλοι έχουμε κουραστεί. Δεν υπάρχει ζήτημα lockdown. Δεν υπάρχει ζήτημα διάστασης με την επιτροπή των ειδικών.»\nΕπιπλέον, διευκρίνισε ότι αν το ζητήσουν οι επιστήμονες, θα γίνει καθολική χρήση της μάσκας.\nΌσον αφορά τη Συμφωνία των Πρεσπών δήλωσε ότι «Είμαστε υποχρεωμένοι να εφαρμόσουμε τη συμφωνία και αν μας δοθεί η ευκαιρία να την αλλάξουμε χωρίς να χρεωθεί η Ελλάδα ότι παραβίασε τη συμφωνία. Όσο τηρείται από την άλλη πλευρά κατά γράμμα τόσο θα πρέπει να τηρείται και από μας. Δυστυχώς η συμφωνία είναι κακή, αλλά είναι υποχρεωτική.»\nΤέλος όμως τόνισε, σχετικά με τον βανδαλισμό του εβραϊκού νεκροταφείου ότι πρέπει όλη η ελληνική κοινωνία να τον καταδικάσει.\nΠροηγούμενο άρθροΟ κορωνοϊός “χοντρόκοψε” την κατανάλωση του πατσά – Μόνο σε πακέτο\nΕπόμενο άρθρο«55α ΔΗΜΗΤΡΙΑ» Το Πρόγραμμα


Χρήση ενός προγράμματος ανάγνωσης οθόνης για εργασία με προτάσεις στο To Do - Υποστήριξη του Office\nΧρησιμοποιήστε το To Do για Windows 10 το πληκτρολόγιό σας και ένα πρόγραμμα ανάγνωσης οθόνης για να χρησιμοποιήσετε την προβολή προτάσεις για να επισημάνετε τις εργασίες που έχουν ολοκληρωθεί, να τις προσθέσετε στην ημέρα μουκαι να κάνετε λήψη πρόσθετων προτεινόμενων εργασιών. Το έχουμε δοκιμάσει με τον Αφηγητή και το JAWS, αλλά μπορεί να λειτουργεί με άλλα προγράμματα ανάγνωσης οθόνης, με την προϋπόθεση ότι ακολουθούν κοινά πρότυπα και τεχνικές προσβασιμότητας. Το παράθυρο προτάσεις παραθέτει τις μη ολοκληρωμένες εργασίες που είναι, για παράδειγμα, εκπρόθεσμες ή ληξιπρόθεσμες σήμερα.\nΆνοιγμα του παραθύρου "προτάσεις"\nΚλείσιμο του παραθύρου προτάσεις\nΆνοιγμα της προβολής "προτάσεις"\nΓια να ανοίξετε το παράθυρο προτάσεις, στην προβολή η ημέρα μου , πατήστε το πλήκτρο TAB μέχρι να ακούσετε τη φράση "κουμπί για σήμερα" και πατήστε το πλήκτρο ENTER.\nΣτο παράθυρο προτάσεις, πατήστε το πλήκτρο TAB μέχρι να ακούσετε την ομάδα που περιέχει την εργασία που θέλετε να επισημάνετε ως ολοκληρωμένη.\nΠατήστε το πλήκτρο κάτω βέλους μέχρι να ακούσετε το όνομα της εργασίας που θέλετε.\nΠατήστε το πλήκτρο TAB μέχρι να ακούσετε τη φράση "πλήρες πλαίσιο ελέγχου, μη επιλεγμένο" και, στη συνέχεια, πατήστε το πλήκτρο διαστήματος για να επισημάνετε την εργασία ως ολοκληρωμένη.\nΣτο παράθυρο προτάσεις, πατήστε το πλήκτρο TAB μέχρι να ακούσετε την ομάδα που περιέχει την εργασία που θέλετε να προσθέσετε στην ημέρα μου.\nΠατήστε το πλήκτρο TAB μέχρι να ακούσετε τη φράση "Προσθήκη στην ημέρα μου" και, στη συνέχεια, πατήστε το πλήκτρο διαστήματος για να προσθέσετε την εργασία στην ημέρα μου.\nΣτο παράθυρο προτάσεις, πατήστε το συνδυασμό πλήκτρων SHIFT + TAB μέχρι να ακούσετε τη φράση: "προτάσεις, κουμπί expanded".\nΠατήστε το πλήκτρο διαστήματος για να κλείσετε το παράθυρο προτάσεις και να επιστρέψετε στην προβολή η ημέρα μου .\nΧρησιμοποιήστε το To Do για Mac με το πληκτρολόγιό σας και την αφήγηση, το ενσωματωμένο πρόγραμμα ανάγνωσης οθόνης macOS, για να χρησιμοποιήσετε την προβολή προτάσεις για να επισημάνετε τις εργασίες που έχουν ολοκληρωθεί, να τις προσθέσετε στην ημέρα μουκαι να κάνετε λήψη πρόσθετων προτεινόμενων εργασιών. Η προβολή προτάσεις παραθέτει τις μη ολοκληρωμένες εργασίες που είναι, για παράδειγμα, εκπρόθεσμες ή ληξιπρόθεσμες σήμερα.\nΓια να ανοίξετε το παράθυρο προτάσεις, στην προβολή η ημέρα μου , πατήστε το πλήκτρο TAB μέχρι να ακούσετε τη φράση "προτάσεις, συμπτυγμένο κουμπί" και πατήστε το πλήκτρο διαστήματος.\nΣτο παράθυρο προτάσεις, πατήστε το πλήκτρο κάτω βέλους μέχρι να ακούσετε την εργασία που θέλετε να επισημάνετε ως ολοκληρωμένη.\nΠατήστε το πλήκτρο TAB μέχρι να ακούσετε τη φράση "ανταγωνίζονται" και, στη συνέχεια, πατήστε το πλήκτρο διαστήματος για να επισημάνετε την εργασία ως ολοκληρωμένη. Μπορείτε να ακούσετε μια υπόδειξη ήχου για να επιβεβαιώσετε την ενέργειά σας.\nΣτο παράθυρο προτάσεις, πατήστε το πλήκτρο κάτω βέλους μέχρι να ακούσετε την εργασία που θέλετε να προσθέσετε στην ημέρα μου.\nΠατήστε το πλήκτρο TAB μέχρι να ακούσετε τη φράση "Προσθήκη" και, στη συνέχεια, πατήστε το πλήκτρο διαστήματος για να προσθέσετε την εργασία στην ημέρα μου.\nΓια να κλείσετε το παράθυρο προτάσεις, πατήστε το συνδυασμό πλήκτρων SHIFT + TAB μέχρι να ακούσετε τη φράση "προτάσεις, διευρυμένο κουμπί" και πατήστε το πλήκτρο διαστήματος.\nΧρησιμοποιήστε το To Do για iPhone με την αφήγηση, το πρόγραμμα ανάγνωσης οθόνης που είναι ενσωματωμένο στο iOS, για να χρησιμοποιήσετε την προβολή προτάσεις για να επισημάνετε τις εργασίες που έχουν ολοκληρωθεί, να τις προσθέσετε στην ημέρα μουκαι να κάνετε λήψη πρόσθετων προτεινόμενων εργασιών. Η προβολή προτάσεις παραθέτει τις μη ολοκληρωμένες εργασίες που είναι, για παράδειγμα, εκπρόθεσμες ή ληξιπρόθεσμες σήμερα.\nΚλείσιμο της προβολής "προτάσεις"\nΣτην προβολή "η ημέρα μου ", κάντε σάρωση προς τα δεξιά μέχρι να ανακοινωθεί η αφήγηση: "πρόσβαση στις προτεινόμενες εργασίες μέσω προτάσεων".\nΠατήστε δύο φορές την οθόνη για να ανοίξετε την προβολή προτάσεις.\nΣτην προβολή προτάσεις, κάντε σάρωση προς τα δεξιά μέχρι η αφήγηση να αναγγείλει την εργασία που θέλετε να επισημάνετε ως ολοκληρωμένη. Στη συνέχεια, πατήστε δύο φορές την οθόνη για να ανοίξετε τις λεπτομέρειες της εργασίας.\nΚάντε σάρωση προς τα δεξιά μέχρι να ακούσετε τη φράση "ελλιπής εργασία" και, στη συνέχεια, πατήστε δύο φορές την οθόνη.\nΣτην προβολή προτάσεις, κάντε σάρωση προς τα δεξιά μέχρι η αφήγηση να αναγγείλει την εργασία που θέλετε να προσθέσετε στην ημέρα μου. Στη συνέχεια, πατήστε δύο φορές την οθόνη για να ανοίξετε τις λεπτομέρειες της εργασίας.\nΚάντε σάρωση προς τα δεξιά μέχρι να ανακοινωθεί η αφήγηση: "Προσθήκη εργασίας στην ημέρα μου".\nΠατήστε δύο φορές την οθόνη για να προσθέσετε την εργασία στην ημέρα μου.\nΣτην προβολή προτάσεις, κάντε σάρωση προς τα δεξιά μέχρι να ανακοινωθεί η αφήγηση: "περισσότερα".\nΠατήστε δύο φορές την οθόνη για να μπαμπά περισσότερες εργασίες.\nΕνώ βρίσκεστε σε μια εργασία στην προβολή προτάσεις, κάντε σάρωση προς τα αριστερά μέχρι να ανακοινωθεί η αφήγηση: "ολοκληρώθηκε".\nΠατήστε δύο φορές την οθόνη για να κλείσετε την προβολή προτάσεις.\nΧρησιμοποιήστε το To Do για Android με το TalkBack, το πρόγραμμα ανάγνωσης οθόνης που είναι ενσωματωμένο στο Android, για να χρησιμοποιήσετε την προβολή προτάσεις για να επισημάνετε τις εργασίες που έχουν ολοκληρωθεί, να τις προσθέσετε στην ημέρα μουκαι να κάνετε λήψη πρόσθετων προτεινόμενων εργασιών. Η προβολή προτάσεις παραθέτει τις μη ολοκληρωμένες εργασίες που είναι, για παράδειγμα, εκπρόθεσμες ή ληξιπρόθεσμες σήμερα.\nΣτην προβολή "η ημέρα μου ", κάντε σάρωση προς τα δεξιά μέχρι το TalkBack να ανακοινώσει: "για σήμερα. Πατήστε δύο φορές για να αποκτήσετε πρόσβαση στις προτεινόμενες εργασίες μέσω προτάσεων. "\nΣτην προβολή προτάσεις, κάντε σάρωση προς τα δεξιά μέχρι το TalkBack να αναγγείλει την εργασία που θέλετε να επισημάνετε ως ολοκληρωμένη.\nΚάντε σάρωση προς τα δεξιά μέχρι το TalkBack να αναγγείλει "μη ολοκληρωμένη εργασία", ακολουθούμενο από το όνομα της εργασίας.\nΓια να επισημάνετε την εργασία ως ολοκληρωμένη, πατήστε δύο φορές την οθόνη.\nΣτην προβολή προτάσεις, κάντε σάρωση προς τα δεξιά μέχρι το TalkBack να αναγγείλει την εργασία που θέλετε να προσθέσετε στην ημέρα μου.\nΚάντε σάρωση προς τα δεξιά μέχρι το TalkBack να ανακοινώσει: "Προσθήκη εκκρεμούς εργασιών στην ημέρα μου".\nΕνώ βρίσκεστε σε μια εργασία στην προβολή προτάσεις, κάντε σάρωση προς τα αριστερά μέχρι το TalkBack να αναγγείλει: "back".\nΠατήστε δύο φορές την οθόνη για να κλείσετε την προβολή προτάσεις. Θα ανοίξει η προβολή Η ημέρα μου και το TalkBack θα εκφωνήσει τη φράση: "Η ημέρα μου".\nΧρησιμοποιήστε το To Do για το Web με το πληκτρολόγιό σας και ένα πρόγραμμα ανάγνωσης οθόνης για να χρησιμοποιήσετε την προβολή προτάσεις για να επισημάνετε τις εργασίες που έχουν ολοκληρωθεί, να τις προσθέσετε στην ημέρα μουκαι να κάνετε λήψη πρόσθετων προτεινόμενων εργασιών. Η προβολή προτάσεις παραθέτει τις μη ολοκληρωμένες εργασίες που είναι, για παράδειγμα, εκπρόθεσμες ή ληξιπρόθεσμες σήμερα. Το έχουμε δοκιμάσει με τον Αφηγητή και το JAWS, αλλά μπορεί να λειτουργεί με άλλα προγράμματα ανάγνωσης οθόνης, με την προϋπόθεση ότι ακολουθούν κοινά πρότυπα και τεχνικές προσβασιμότητας.\nΣτην προβολή η ημέρα μου , πατήστε το πλήκτρο TAB μέχρι να ακούσετε τη φράση: "για σήμερα".\nΠατήστε το πλήκτρο ENTER για να ανοίξετε την προβολή προτάσεις.\nΣτην προβολή προτάσεις, πατήστε το πλήκτρο TAB μέχρι να ακούσετε την εργασία που θέλετε να επισημάνετε ως ολοκληρωμένη.\nΠατήστε το πλήκτρο διαστήματος για να ανοίξετε τις λεπτομέρειες της εργασίας. Στη συνέχεια, πατήστε το πλήκτρο TAB μέχρι να ακούσετε τη φράση: "σήμανση ως ολοκληρωμένου πλαισίου ελέγχου, μη επιλεγμένο".\nΓια να επισημάνετε την εργασία ως ολοκληρωμένη, πατήστε το πλήκτρο ENTER.\nΣτην προβολή προτάσεις, πατήστε το πλήκτρο TAB μέχρι να ακούσετε την εργασία που θέλετε να προσθέσετε στην ημέρα μου.\nΗ εστίαση βρίσκεται στην εργασία. Πατήστε το πλήκτρο TAB μέχρι να ακούσετε τη φράση: "Προσθήκη στην ημέρα μου".\nΠατήστε το πλήκτρο ENTER για να προσθέσετε την εργασία στην ημέρα μου.\nΕνώ βρίσκεστε σε μια εργασία στην προβολή προτάσεις, πατήστε το συνδυασμό πλήκτρων SHIFT + TAB μέχρι να ακούσετε τη φράση: "Κλείσιμο".\nΠατήστε το πλήκτρο ENTER για να κλείσετε την προβολή προτάσεις. Ανοίγει η προβολή η ημέρα μου και ακούτε τη φράση: "η ημέρα μου".


Stamatina C⭐ ⭐ ⭐ ⭐ ⭐ - Κέντρο Διαταραχών Μνήμης\nΈνα βασικό κριτήριο με το οποίο συνηθίζει να επιλέγει κάποιος τον ειδικό στον οποίο απευθύνεται είναι οι σπουδές, η κατάρτιση και οι γνώσεις του στο αντικείμενο που τον ενδιαφέρει. Ένα επιπρόσθετο κριτήριο είναι η προσωπικότητα του ειδικού, οι επικοινωνιακές του δεξιότητες και η εμπιστοσύνη που εμπνέει για τις υπηρεσίες που προσφέρει. Αν σε όλα τα παραπάνω προσθέσουμε την ιδιαίτερη σημασία που δίνει στον καθένα ξεχωριστά, το χιούμορ, τον σεβασμό και την προθυμία του να προσφέρει το καλύτερο, τότε νιώθουμε με σιγουριά πως έχουμε κάνει την καλύτερη επιλογή.\nΑκριβώς την ίδια αίσθηση έχει και εκείνος που επιλέγει την Όλγα Λυμπεροπούλου για να αξιολογήσει ή να βοηθήσει τον ίδιο ή αγαπημένα του πρόσωπα σε θέματα μνήμης και γνωστικών λειτουργιών. Απίστευτα καταρτισμένη, με υπέρμετρη διάθεση να βοηθήσει, καθιστά τυχερό όποιον έχει την τύχη να βρεθεί στο δρόμο της ως λήπτης των υπηρεσιών της, ως συνεργάτης, ως μαθητής, ως φίλος.


Ακτιβιστής Χάρος βγήκε παγανιά σε παραλία της Φλόριντα\nΟ Daniel Uhlfelder περπάτησε ντυμένος Χάρος στην παραλία που άνοιξε πρόσφατα στη Φλόριντα.\nΠολίτης της Φλόριντα ντύθηκε Χάρος σε παραλία της πολιτείας, για να διαμαρτυρηθεί για τη χαλάρωση των μέτρων κατά του κορονοϊού. Πρόκειται για τον Daniel Uhlfelder, δικηγόρο στο επάγγελμα και στην πραγματικότητα ακτιβιστή για δημόσια πρόσβαση όλων στις παραλίες. Στην προκειμένη περίπτωση όμως θεωρεί ότι είναι πολύ νωρίς για να είναι ανοιχτές.\nΈτσι έβαλε έναν μαύρο μανδύα και πήρε ένα δρεπάνι σε μια προσπάθεια να προειδοποιήσει τους κατοίκους της Φλόριντα για τους κινδύνους του ανοίγματος της οικονομίας σε τόσο σύντομο χρονικό διάστημα. Μίλησε μάλιστα και σε ρεπόρτερ στην παραλία.\nΟι πολιτείες των ΗΠΑ μάχονται με το πώς και πόσο γρήγορα θα ανοίξουν ξανά τις κλειστές οικονομίες τους. Σε γενικές γραμμές, οι Ρεπουμπλικανοί κυβερνήτες θέλουν περισσότερο να επιταχυνθεί το άνοιγμα σε σχέση με τους Δημοκρατικούς. Μεταξύ των Ρεπουμπλικανών είναι και ο κυβερνήτης της Φλόριντα, Ron DeSantis.


Ελεύθερη Ψυχή (Alma Libre) της Αίγλης Μότσιου : Απριλίου 2013\nΤύχη αγαθή που ζούμε σε μια χώρα προικισμένη από τη φύση, με πανέμορφα νησιά και ορεινά τοπία, με πολιτισμικό πλούτο και ιστορία χιλιετηρίδων.\nΈνας τόσο προικισμένος από τη φύση τόπος είναι και ο Νομός Λάρισας. Η πρωτεύουσα του Νομού, η Λάρισα είναι μία από τις αρχαιότερες πόλεις της Ελλάδας με πλούσια ιστορία από την παλαιολιθική εποχή.\nΤα τελευταία δέκα χρόνια, ίσως και περισσότερα, η τουριστική ανάπτυξη φαίνεται να απασχολεί σοβαρά το Νομό και αυτό φαίνεται είτε από το σχεδιασμό και τα έργα, είτε από τα προγράμματα τουριστικής προβολής που υλοποιούνται.\nΕίναι φανερές οι παρεμβάσεις στα παράλια με το οδικό δίκτυο να βελτιώνεται, όπως εμφανής είναι η μερική ανάπλαση των παραλίων και γνωστές πλέον οι θάλασσες του Νομού για τις μπλε σημαίες με τις οποίες διακρίνονται για τα πεντακάθαρα νερά τους.\nΠροσπάθειες όμως γίνονται και για την ανάδειξη του Κισσάβου, του Ολύμπου, καθώς και των αρχαιολογικών περιοχών του Νομού, προκειμένου όλα τα παραπάνω μέρη να γίνουν επισκέψιμα.\nΕκτός αυτών όμως στην ίδια την πόλη της Λάρισας διαπιστώνει κανείς το έργο της αποκάλυψης του Αρχαίου Θεάτρου και την προσπάθεια να ενταχθεί ο Πηνειός ποταμός με διάφορες αισθητικές αναβαθμίσεις στην πολιτιστική ζωή των Λαρισαίων. Στην πόλη της Λάρισας μπορεί κανείς να επισκεφθεί επίσης το Αρχαιολογικό Μουσείο, την Δημοτική Πινακοθήκη και το Λαογραφικό – Ιστορικό Μουσείο. Είναι σίγουρο ότι η Λάρισα, ως σύγχρονη πόλη που σφύζει από ζωή και έντονη νυχτερινή διασκέδαση θα ικανοποιήσει τις επιθυμίες του κάθε επισκέπτη.\nΌλα αυτά τείνουν να προσδώσουν μία νέα ταυτότητα τόσο στο Νομό, όσο και στην πρωτεύουσά του.\nΣτο Νομό Λάρισας όμως έχουν αρχίσει να αναπτύσσονται συμπληρωματικά του κλασικού μοντέλου ‘’ ήλιος, άμμος και θάλασσα ‘’, και άλλες μορφές τουρισμού όπως ο Συνεδριακός, ο Εκθεσιακός, ο Αθλητικός, ο Θεραπευτικός, και ο Θρησκευτικός Τουρισμός, καθώς και διάφορες εναλλακτικές μορφές τουρισμού, όπως ο περιπατητικός τουρισμός, η ορεινή ποδηλασία, και extreme σπορ, όπως rafting, canoe – kayak, αιωρόπτερο και αλεξίπτωτα πλαγιάς. Αναμφισβήτητα όλες οι παραπάνω δραστηριότητες πρέπει να ενδυναμωθούν.\nΧαρακτηριστικό επίσης είναι ότι τα τελευταία χρόνια αναπτύσσεται και στο Νομό Λάρισας ο αγροτουρισμός ( Αμπελάκια, Λιβάδι, Δήμος Νέσσωνος κ.ά. ). Πρόκειται για μια μορφή ανάπτυξης της υπαίθρου, η οποία αφορά σε τουριστικές δραστηριότητες μικρής κλίμακας, οικογενειακής ή συνεταιριστικής μορφής, που σέβεται το περιβάλλον και τους φυσικούς ανθρώπινους πόρους, και δίνει την ευκαιρία στην τοπική κοινωνία να αναπτυχθεί και να διατηρήσει τη λαογραφία, να παράγει παραδοσιακά προϊόντα ( υφαντά, κεντήματα, αρωματικά φυτά, παραγωγή ζυμαρικών, βιολογικών προϊόντων κ. ά. ). Στον επισκέπτη δίνεται η δυνατότητα γνωριμίας με την φύση, την καθημερινή αγροτική ζωή και των εργασιών της, τις τοπικές παραδόσεις και τον πολιτισμό και τη συμμετοχή του σε δραστηριότητες, όπως: περιήγηση σε δασώδη μονοπάτια, βόλτα με άλογα, παρατήρηση πουλιών, επισκέψεις σε μοναστήρια, παραδοσιακούς οικισμούς, αρχαιολογικούς χώρους, συμμετοχή σε τοπικές παραδοσιακές γιορτές, δυνατότητα να γευτεί την παραδοσιακή – τοπική κουζίνα, κ.ά..( Προγράμματα από Leader II, προγράμματα του Υπουργείο Αγροτικής Ανάπτυξης και Τουριστικής Ανάπτυξης ).\nΕίναι επίσης πολύ γνωστές πλέον οι εκδηλώσεις που διοργανώνονται κάθε χρόνο από τις τοπικές κοινωνίες, όπως η πολιτιστική εβδομάδα των παραλίων, η γιορτή σαρδέλας, κάστανου, κερασιού, ακτινιδίου, η γιορτή χαλβά στα Φάρσαλα, φέτας στην Ελασσόνα και πολλές άλλες. Πρόκειται στην ουσία για εκδηλώσεις που προβάλλουν τα τοπικά προϊόντα, τον πολιτισμό και την παράδοση και στοχεύουν στη προσέλκυση επισκεπτών και τουριστών όλο τον χρόνο.\nΓενικότερα σε ότι αφορά τον σχεδιασμό της τουριστικής πολιτικής η κεντρική εξουσία σε συνεργασία με την Νομαρχιακή Αυτοδιοίκηση έχουν την ευθύνη για τη χάραξη της γενικής στρατηγικής, τη βελτίωση των υποδομών, και τον εκσυγχρονισμό της τουριστικής εκπαίδευσης με στόχο τη βελτίωση της ανταγωνιστικότητας του τομέα και της ποιότητας των παρεχόμενων υπηρεσιών, τη χρηματοδότηση προγραμμάτων και την προβολή της χώρας ή του Νομού.\nΗ τοπική αυτοδιοίκηση έχει την ευθύνη της προώθησης της ταυτότητας της περιοχής, τα συγκριτικά πλεονεκτήματά της, την ιδιαίτερη φυσιογνωμία της, καθώς επίσης και την τοπική παράδοση. Έχει όμως και την υποχρέωση να αποτρέψει τα αισθητικά εγκλήματα που πολύ συχνά διαπράττονται σε βάρος του φυσικού τοπίου ή της παραδοσιακής αρχιτεκτονικής, προκειμένου να υλοποιήσει συνδυασμένες δράσεις, ικανές να κινητοποιήσουν τις τοπικές κοινωνίες και οικονομίες.\nΙδιαίτερη σημασία πάντως πρέπει να δοθεί στη διαφήμιση του τουριστικού προϊόντος, με τη συμμετοχή ακόμη περισσότερων φορέων και επαγγελματιών σε εκθέσεις εσωτερικού και εξωτερικού. Να αναδειχθούν η μοναδικότητα και η διαφορετικότητα της κάθε περιοχής και οι πολλαπλές μορφές τουρισμού για όλες τις εποχές του χρόνου, που συνθέτουν την ολοκληρωμένη πρόταση τουρισμού που προσφέρει ο Νομός Λάρισας.\nΜεγαλύτερη σημασία όμως από όλα τα παραπάνω έχει σίγουρα η νοοτροπία των επαγγελματιών και επιχειρηματιών του τουριστικού κλάδου. Πρέπει να ενισχυθεί ακόμη περισσότερο ο επαγγελματισμός ακόμη και σε εκείνους που η τουριστική δραστηριότητα συμπληρώνει το κύριο εισόδημά τους. Είναι λογικό πως ένας ικανοποιημένος τουρίστας γίνεται αυθόρμητος διαφημιστής, ενώ ένας δυσαρεστημένος τουρίστας ο δυσφημιστής μιας περιοχής.\nΚαι φυσικά στόχος δικός μας είναι η τουριστική κίνηση να μεγαλώνει χρόνο με το χρόνο.\n@Εφημερίδα ΕΛΕΥΘΕΡΙΑ, Τετάρτη 18 Απριλίου 2007.\nΟ τουρισμός ως προτεραιότητα στο Νομό Λάρισας. Της Αίγλης Μότσιου\nΤι όμορφα που είναι τα χρώματα !\nΨηλά το χωριό Γλώσσα Σκοπέλου\n[…] Αν στέρηση είναι να μην έχω αυτό που επιθυμώ, ανικανοποίητο είναι να έχω μεν αυτό που επιθυμώ αλλά να μη μου προσφέρει τη γεύση που περίμενα να μου προσφέρει. Η απόκτησή του να αποδεικνύεται απογοητευτική. Ό άνθρωπος σήμερα μαραίνεται μέσα στην εποχή του ανικανοποίητου. Κι αν, όταν στερείσαι, μπορείς να ονειρεύεσαι και να προσδοκάς, μέσα στην ανικανοποίητη καθημερινότητα, τις απανωτές απογοητεύσεις όχι απ' αυτά που δεν έχεις αλλά απ' αυτά που έχεις δεν ξέρεις πια τι ακριβώς να επιθυμήσεις.\nΌσο κι αν αγαπιέσαι, το ανικανοποίητο θα επιμένει ζοφώδες στην καρδιά, αν αυτή η καρδιά δεν μπορεί να αγαπήσει. Γεμίζουμε μονάχα απ' την αγάπη που εμείς δίνουμε, από την πίστη που ασκούμε, από όσα δικά μας χαρίζουμε. Ακόμα κι η ψυχή, διά της απώλειάς της κερδίζεται. Είναι μοίρα ή ελεύθερη επιλογή η ικανότητά μας στο συναίσθημα;\nΠρέπει να είναι ελεύθερη επιλογή γι' αυτό κι η καρδιά είναι διαρκώς θυμωμένη με τον μίζερο εαυτό μας που τη στενεύει. Κι αν είναι δύσκολο να βρίσκεις αγάπες, είναι πολύ πιο δύσκολο να αγαπάς, προϋποθέτει μεταστροφή της εγωιστικά εκπαιδευμένης προσωπικότητάς μας κάτι τέτοιο.\nΌσο την αρνούμαστε τη μεταμόρφωση, η επιδημία της ανίας και της κατάθλιψης εξαπλώνεται, σαν φάντασμα στοιχειώνει τη ζωή μας. Λέγεται πως μελαγχολία είναι η αξόδευτη αγάπη. […]\nΜάρω Βαμβουνάκη , Το φάντασμα της αξόδευτης αγάπης\nΕτικέτες Νομός Μαγνησίας, Τουρισμός


Πολλαπλούν Μυέλωμα - Αμυλοείδωση\nΗ αμυλοείδωση είναι αποτέλεσμα της εναπόθεσης αδιάλυτων εξωκυττάριων ινιδίων, του αμυλοειδούς. Τα ινίδια αυτά σχηματίζονται από τμήματα πρωτεϊνών που κυκλοφορούν στον οργανισμό.\nΠολλές και διαφορετικές πρωτεΐνες μπορεί να σχηματίσουν ινίδια αμυλοειδούς. Ορισμένες από αυτές τις πρωτεΐνες, όπως είναι οι μονοκλωνικές ελαφρές αλυσίδες προέρχονται από ένα πλασματοκυτταρικό κλώνο, δηλαδή από κακοήθη πλασματοκύτταρα που βρίσκονται συνήθως στον μυελό των οστών. Σε άλλες περιπτώσεις η πρωτεΐνη που σχηματίζει το αμυλοειδές μπορεί να παράγεται φυσιολογικά από όργανα όπως το συκώτι και να εκτελεί συγκεκριμένες φυσιολογικές λειτουργίες. Όμως μια κληρονομούμενη μετάλλαξη μπορεί να έχει σαν αποτέλεσμα η πρωτεΐνη αυτή να αποκτήσει την ιδιότητα να σχηματίζει αμυλοειδές. Τέλος, σε ορισμένες περιπτώσεις, απόλυτα φυσιολογικές πρωτεΐνες μπορεί να σχηματίζουν ινίδια αμυλοειδούς κάτω από ορισμένες ειδικές συνθήκες.\nΠως γίνεται η διάγνωση της αμυλοείδωσης;\nΗ διάγνωση της αμυλοείδωσης απαιτεί ισχυρή υποψία για την παρουσία της νόσου και δεν είναι πάντα εύκολη .\nΗ διάγνωση της αμυλοείδωσης απαιτεί ιστολογική τεκμηρίωση, δηλαδή βιοψία που να αποδεικνύει την παρουσία αμυλοειδούς με ειδικές τεχνικές.\nΟι βιοψίες μπορεί να ληφθούν από το υποδόριο λίπος, σιελογόνους αδένες, τον μυελό των οστών, το ορθό αλλά και από προσβεβλημένα όργανα όπως είναι ο νεφρό, το συκώτι, το έντερο, ακόμα και η καρδιά. Η θέση από την οποία θα ληφθούν οι βιοψίες εξαρτάται από την συμπτωματολογία και την πιθανολογούμενη προσβολή, την ευκολία πρόσβασης αλλά και πιθανούς κινδύνους που μπορεί να υπάρχουν. Είναι αρκετά συχνό να χρειάζεται η λήψη πολλαπλών βιοψιών και από διαφορετικά όργανα και σημεία για να τεκμηριωθεί η διάγνωση της αμυλοείδωσης.\nΗ πρόγνωση είναι διαφορετική για κάθε μορφή αμυλοείδωσης και γενικά είναι χειρότερη στην περίπτωση της πρωτοπαθούς αμυλοείδωσης από ελαφρές αλυσίδες (AL).\nΣτην πρωτοπαθή αμυλοείδωση από ελαφρές αλυσίδες (AL) η πρόγνωση καθορίζεται σε σημαντικό βαθμό από την προσβολή και τον βαθμό δυσλειτουργίας της καρδιάς καθώς και από την ανταπόκριση στην θεραπεία.\nΗ μελφαλάνη σε υψηλές δόσεις η οποία ακολουθείται από αυτόλογη μεταμόσχευση αρχέγονων αιμοποιητικών κυττάρων θεωρείται μια αποτελεσματική θεραπεία για την αντιμετώπιση των αρρώστων με πρωτοπαθή αμυλοείδωση από ελαφρές αλυσίδες, αφορά όμως μόνο αυτούς τους αρρώστους που μπορούν να αντεπεξέλθουν της διαδικασίας, συνήθως λιγότερο από 15% των αρρώστων. Η επιλογή των αρρώστων που θα υποβληθούν σε αυτόλογη μεταμόσχευση είναι ιδιαίτερα αυστηρή καθώς συνοδεύεται από πολύ υψηλό κίνδυνο σοβαρών επιπλοκών σε ασθενείς με σοβαρή δυσλειτουργία οργάνων (π.χ. καρδιάς, ήπατος νεφρών).\nΠοιες είναι οι θεραπείες για την πρωτοπαθή αμυλοείδωση από ελαφρές αλυσίδες;\nΗ θεραπεία της πρωτοπαθούς αμυλοείδωσης από ελαφρές αλυσίδες στηρίζεται στην χορήγηση χημειοθεραπείας που σκοπό έχει να ελαττώσει / εξουδετερώσει την παραγωγή των αλυσίδων από τα παθολογικά πλασματοκύτταρα.\nΗ χημειοθεραπεία που συνήθως χορηγείται μπορεί να περιλαμβάνει αλκυλιουντες παράγοντες όπως η μελφαλάνη ή η κυκλοφωσφαμίδη αλλά και νεώτερα φάρμακα όπως η βορτεζομίβη και η λεναλιδομίδη. Σχεδόν πάντα χορηγείται και κορτιζόνη. Το είδος και η δοσολογία της θεραπείας εξαρτάται από πολλούς παράγοντες όπως είναι η ηλικία του ασθενούς, η κατάσταση της υγείας του, η δυσλειτουργία της καρδιάς ή των νεφρών κ.α\nΘεραπευτικά πρωτόκολλα για την αρχική θεραπεία της ALαμυλοείδωσης\n1. Μια Φάσης 3 Τυχαιοποιημένη, Πολυκεντρική, Διπλά Τυφλή, Ελεγχόμενη με Εικονικό Φάρμακο Μελέτη, 2 Σκελών Θεραπείας για την Αποτελεσματικότητα και την Ασφάλεια του NEOD001 συν την Πρότυπη Φροντίδα Υγείας έναντι Εικονικού Φαρμάκου συν την Πρότυπη Φροντίδα Υγείας σε Ασθενείς με Αµυλοείδωση Ελαφριάς Αλυσίδας (AL)\nΚωδικός Χορηγού NEOD001-CL002\nΧορηγός: Prothena Therapeutics Limited\nΘεραπευτικά πρωτόκολλα για την θεραπεία της υποτροπής της ALαμυλοείδωσης\n1. Φάσης 3 Τυχαιοποιημένη, Ελεγχόμενη, Ανοικτής Επισήμανσης, Πολυκεντρική Μελέτη Ασφάλειας και Αποτελεσματικότητας της Δεξαμεθαζόνης σε Συνδυασμό με MLN9708 ή της Θεραπείας Επιλογής του Ιατρού που Χορηγείται σε Ασθενείς με Υποτροπιάζουσα ή Ανθεκτική Συστηματική Αμυλοείδωση (AL).\nΚωδικός Χορηγού C16011\nΧορηγός: Millennium Pharmaceuticals, Inc.


Ενός ΕΟΠΥΥ μύρια χάλια έπονται.... - Flashnews.gr\nΕνός ΕΟΠΥΥ μύρια χάλια έπονται....\nΑπόρησα με την είδηση οτι ο ΕΟΠΥΥ αλλάζει το 184 που ήταν ο αριθμός τηλεφωνικού ραντεβού για τους ασφαλισμένους. Η απορία μου έγινε θυμός όμως όταν έμαθα οτι 3 (κατά τον ΕΟΠΥΥ 4) ιδιωτικές εταιρείες ανέλαβαν να εξυπηρετούν τους πολίτες για τα ραντεβού τους αλλά με το...αζημίωτο! Από 0,99 έως 1,08 ευρώ ανα κλήση θα χρεώνονται στον τηλεφωνικό τους λογαριασμό οι ασφαλιζόμενοι εις το εξής. Κι αν κανείς πάρει από κινητό, το...σοκ είναι της τάξης του 1.18 ευρώ ανά λεπτό!!\nΣτο μέϊλ διαμαρτυρίας μου προς τον ΕΟΠΥΥ, μου εστάλη ένα δελτίο Τύπου το οποίο λέει οτι ναι μεν θα πληρώνουν (αδρά) οι πολίτες το ραντεβού, αλλά ο οργανισμός ισχυρίζεται οτι το κόστος λειτουργίας του 184 είναι της ταξης των 9 εκατομμυρίων ευρώ ετησίως (!) και οτι αντί της μιας αναδόχου εταιρείας, πλέον ο ανταγωνισμός θα φέρει καλύτερες υπηρεσίες στους ασφαλισμένους και γρηγορότερη εξυπηρέτηση.\nΠροσωπικά εγώ ουδεμία δυσαρέσκεια είχα μέχρι τώρα με το 184. Η εξυπηρέτηση ήταν γρήγορη και σωστή. Το αν τα ραντεβού πολλές φορές κλείνονταν για τρεις μήνες μετά, αυτό έχει να κάνει κυρίως με τον τεράστιο όγκο αιτήσεων για ιατρικό ραντεβού σε ορισμένες ειδικότητες και με τα λίγα συνήθως ραντεβού που επέτρεπε ο ΕΟΠΥΥ και οι γιατροί να κλείνονται ημερησίως.\nΑυτό που αξίζει να ερευνηθεί ακόμα και από τις αρμόδιες εισαγγελικές αρχές είναι αν δικαιολογείται ένα τόσο μεγάλο κονδύλι (9 εκατομμύρια ευρώ) που ο ΕΟΠΥΥ ισχυρίζεται οτι του κόστιζε το "184".\nΤο δεύτερο που αξίζει να ερευνηθεί είναι αν αποτελεί σωστή και χρηστή διακυβέρνηση και διαχείρηση του δημοσίου χρήματος η μετακύλιση του κόστους του τηλεφωνήματος στον ασφαλισμένο.\nΠροφανώς το 1 και κάτι ευρώ ανά κλήση είναι τριάντα φορές περισσότερο από την απλή αστική μονάδα που ίσχυε με το 184. Ουσιαστικά στην προσπάθεια "κόψε ότι κινείται", ο ΕΟΠΥΥ σκοπεύει να μετακυλήσει το κόστος στους ήδη ζημιωθέντες από την κρίση ασφαλισμένους και σύμφωνα με τη θέση του οργανισμού, έτσι κερδίζουν (!) οι ασφαλισμένοι αφού το κόστος δεν το επωμίζεται ο κρατικός προϋπολογισμός.\nΤο πως ακριβώς κερδίζουν οι ασφαλισμένοι ουδείς είναι σε θέση να το καταλάβει με την κοινή λογική. Αντιθέτως ζημιώνονται και αλίμονο στον ταλαίπωρο που θα θελήσει να πάρει τηλέφωνο από κινητό για να κλείσει ραντεβού. Για 3 λεπτά ομιλίας (που τουλάχιστον χρειάζονται) θα πληρώσει σχεδόν 4 ευρώ!\nΤο άλλο επιχείρημα του ΕΟΠΥΥ είναι οτι πάντα ισχύει το δωρεάν κλείσιμο ραντεβού αυτοπροσώπως στα κέντρα Υγείας του Οργανισμού.\nΑποτελεί όνειδος όμως το γεγονός οτι του τηλεφωνικού ραντεβού χρήστες ήταν και είναι άτομα που είτε λόγω ηλικίας, ασθενειών ή εργασίας δεν μπορούσαν να πάνε αυτοπροσώπως στα κέντρα Υγείας. Τώρα όλοι αυτοί καλούνται να πληρώσουν για μια υπηρεσία που έπρεπε να παρέχεται δωρεάν στους ασφαλισμένους.\nΚατά την κρίση μου, το θέμα άπτεται του θεάτρου του παραλόγου και είναι καθαρή απόρροια άνωθεν εντολών για περιστολή δαπανών. Το τηλεφωνικό ραντεβού ήταν μια καινοτομία που βοηθούσε και βοηθάει χιλιάδες ασφαλισμένους που δε χρειάζεται πια να συνωστίζονται από τις 5 τα ξημερώματα για να πάρουν παραπεμπτικό και να παίζουν ξύλο μεταξύ τους για το ποιός θα μπει πρώτος στο ιατρείο.\nΕίναι φανερό όμως οτι η υστερία περιστολής δαπανών και η μετακύλιση του κόστους μιας καινοτόμου υπηρεσίας στους πολίτες είναι κακό δείγμα για το τι θα επακολουθήσει στο μέλλον όσο ιδιωτικοποιούνται οργανισμοί και υπηρεσίες.\nΑξίζει να το ξανασκεφτεί η κυβέρνηση το ζήτημα διότι είναι σοβαρό.\nΣάββατο, 4 Αυγούστου 2012, 09:11


Νέα «επίθεση» των Ανεξάρτητων Αρχών για τις απαλλαγές από τα Θρησκευτικά και το θρήσκευμα στα Απολυτήρια - Ενωμένη Ρωμηοσύνη\n6 Σεπτεμβρίου 2019 σε ΑΡΘΡΟΓΡΑΦΙΑ, ΕΠΙΚΑΙΡΟΤΗΤΑ, ΘΕΜΑΤΑ ΕΠΙΚΑΙΡΟΤΗΤΑΣ, ΝΕΑΝΙΚΕΣ ΠΡΟΚΛΗΣΕΙΣ, ΝΕΟΙ ΚΑΙ ΠΡΟΒΛΗΜΑΤΙΣΜΟΙ, ΠΑΡΑΤΗΡΗΤΗΡΙΟ\nΑΜΕΣΗ ΑΝΑΛΥΣΗ ΤΟΥ ΙΣΤΟΛΟΓΙΟΥ “ΘΡΗΣΚΕΥΤΙΚΑ“\nΔεν είναι η πρώτη φορά που Ανεξάρτητες Αρχές ζητούν απαλλαγές από τα Θρησκευτικά χωρίς αναφορά στο θρήσκευμα, ούτε καν με τρόπο αρνητικό («δεν είμαι Χριστιανός Ορθόδοξος») και διαγραφή του θρησκεύματος από τα Απολυτήρια. Παρόμοιες αποφάσεις της ίδιας Αρχής αλλά και εκείνης του Συνηγόρου του Πολίτη είχαν οδηγήσει το καλοκαίρι του 2008 στις γνωστές εγκυκλίους Στυλιανίδη για τις απαλλαγές που ταλαιπώρησαν Θεολόγους, Δασκάλους και τα σχολεία για πολύ καιρό.\nΗ διαφορά από το 2008 μέχρι σήμερα είναι ότι πλέον υπάρχει η δεσμευτική για το Υπουργείο Παιδείας τελεσίδικη απόφαση 115/2012 του Διοικητικού Εφετείου Χανίων. Περιττό να υπενθυμίσουμε ότι οι αποφάσεις των Ανεξάρτητων Αρχών έχουν συμβουλευτικό χαρακτήρα ενώ τα Ανώτατα Δικαστήρια δεσμεύουν με τις αποφάσεις τους τη Διοίκηση. Πιο απλά, το Υπουργείο Παιδείας δεν μπορεί να συμμορφωθεί με την σημερινή απόφαση της Αρχής Προστασίας Δεδομένων Προσωπικού Χαρακτήρα επειδή είναι υποχρεωμένο να εφαρμόζει την προαναφερθείσα τελεσίδικη απόφαση του Διοικητικού Εφετείου Χανίων.\nΗ ισχύουσα εγκύκλιος για τις απαλλαγές (αρ. πρωτ. 12773/Δ2/23-01-2015), γνωστή ως εγκύκλιος Λοβέρδου, αποτελεί συμμόρφωση του Υπουργείου Παιδείας προς την απόφαση του Διοικητικού Εφετείου Χανίων και επομένως οποιαδήποτε σκέψη αλλαγής της πρέπει να απορρίπτεται ως μη σύννομη.\nΚαι ένα σχόλιο πολιτικού χαρακτήρα. Επειδή οι τελικές αποφάσεις για τα ζητήματα παιδείας λαμβάνονται από την πολιτική ηγεσία του Υπουργείου Παιδείας θα πρέπει να προσεχθεί ιδιαίτερα στην παρούσα συγκυρία ο τρόπος με τον οποίο αυτή χειρίζεται τα ζητήματα της θρησκευτικής εκπαίδευσης. Ελπίζουμε πως η τελεσίδικη απόφαση απόρριψης των εγκυκλίων Στυλιανίδη για τις απαλλαγές από τα Θρησκευτικά αλλά και οι αποφάσεις του ΣτΕ με τις οποίες έχουν ακυρωθεί τα Θρησκευτικά Φίλη – Γαβρόγλου θα αποτελέσουν κριτήριο λήψης πολιτικών αποφάσεων που θα κινούνται εντός της νομιμότητας και των επιταγών του Συντάγματος. Εάν παρ’ ελπίδα επιλεγεί πορεία διαφορετική, η αντίδραση θα είναι άμεση. Οι αναγκαστικές νέες προσφυγές στη δικαιοσύνη θα κατατεθούν αμέσως και ο αγώνας θα συνεχισθεί ανένδοτος.\nhuffingtonpost.gr – Με πληροφορίες από ΑΠΕ-ΜΠΕ\nΑ.Α.Δ.Π.Χ. ΕλΕΔΑ ΕΝΩΣΗ ΑΘΕΩΝ ΘΡΗΣΚΕΥΤΙΚΑ ΝΕΑ ΘΡΗΣΚΕΥΤΙΚΑ ΧΡΙΣΤΙΑΝΙΣΜΟΣ


Οι αμβλώσεις το έγκλημα των νεοελλήνων - STILIDANEWS.GR\nΔημοσιεύθηκε από stilidanewsστις 11 Ιουνίου 2017 στο Άρθρα, Κοινωνία\nΟι αμβλώσεις είναι ένα συλλογικό έγκλημα. Ξεκινά από το ζευγάρι που συγκατατίθεται και υπογράφει την άμβλωση και φυσικά οι Γιατροί οι οποίοι εκτελούν το έγκλημα. Όμως εμπλέκεται και η Βουλή η οποία έχει νομοθετήσει όπως επίσης και Δικαιοσύνη η οποία στο τέλος αποδέχεται τα γεγονότα. Η κατάληξη είναι η Ελλάδα σταδιακά να αργοσβήνει και μια παγερή αδιαφορία κυριαρχεί. Συχνά έχουμε την αίσθηση ότι το οικονομικό πρόβλημα είναι το πλέον σημαντικό της χώρας. Όμως δεν είναι έτσι τα πράγματα – ακόμη και αν πτωχεύσουμε. Τα οικονομικά θέματα σχεδόν πάντοτε έχουν αναστροφή. Το δημογραφικό πρόβλημα όμως προκαλεί μη αναστρέψιμες καταστάσεις. Προκαλεί αφανισμό φυλής και πολιτισμού.\nΗ σοβαρότερη όμως πλευρά των αμβλώσεων είναι ότι είναι μια βαριά παραβίαση του θεϊκού νόμου. Άλλωστε βασικό γνώρισμα των νεοελλήνων είναι η ολιγοπιστία για να μην πω σε πολλές περιπτώσεις η αποτοίχιση τους από την θρησκεία. Όταν όμως παραβιάζονται πνευματικοί νόμοι τότε έρχεται πάντοτε η τιμωρία. H έκτρωση είναι ένα ειδεχθές έγκλημα, γιατί στρέφεται σ’ ένα ανίσχυρο και ‘φιλοξενούμενο’ άτομο στο σώμα της μητέρας.\nΔεν υπάρχουν πιο επικίνδυνοι υπονομευτές Του ασφαλιστικού, του εργατικού και του συνταξιοδοτικού προβλήματος της χώρας, από τούς ανθρώπους της εξουσίας, πού έχουν στοχοποιήσει την οικογένεια και μάλιστα την πολύτεκνη οικογένεια της χώρας.\nΕίναι απεχθές να θεωρείς την αρετή ως βλακεία, να σαρκάζεις και να λοιδορείς την οικογένεια και ταυτόχρονα να προωθείς την ανωμαλία στο όνομα μιας ελευθεριότητας. Είναι απεχθές το να θεωρείς την κανονικότητα ως βλακεία, να σαρκάζεις ή να ειρωνεύεσαι την αληθινή φύση των ανθρώπων. Είναι απεχθές το να ονομάζεις την διαστροφή και τις εκτρώσεις ως εναλλακτικό τρόπο ζωής κατασκευάζοντας ψεύτικα κλισέ.\nΈνας τέτοιος λαός μπορεί να περιμένει καλύτερες ημέρες;\nΕίναι ολοφάνερο ότι ζούμε μέρες διαφθοράς, μέρες παρακμής!\nΔιαβάστε περισσότερα: http://www.gkordis.com/2017/06/blog-post_53.html#ixzz4jfqQ15pD